Edukacinis užsiėmimas „Nuo EGO prie EKO. Baltijos stalo forumas“

Edukacinis užsiėmimas „Nuo EGO prie EKO“. Baltijos stalo forumas“ orientuotas į ekologinio raštingumo gebėjimų ugdymą. Užsiėmimo metu aktualizuojamos Baltijos jūros ekologinės problemos ir jų pasekmės Baltijos jūros ekosistemai. Siekiama ugdyti edukacijos dalyvių supratimą apie ryšį tarp visuomenės, jos augančio vartotojiškumo ir gamtos bei kokios to galimos išdavos. Edukacinių veiklų pagrindas – debatai, inspiruoti kruopščiai ir kūrybiškai parengtų edukacinių priemonių, suteikiančių scenos meno patirčių bei interakcijų „Keičiuosi aš – keičiasi jūra“. Scenos meno patirtys, kritinį, analitinį, loginį ir kūrybinį mąstymą atliepiantys metodai ugdo mokinių ekologinį sąmoningumą ir skatina tvarių kasdienių įpročių progresyvumą, siekiant gerovės sau ir supančiai aplinkai. Edukacinis užsiėmimas vykdomas Baltijos jūros gyvūnų reabilitacijos centro ekspozicinėje erdvėje edukuojant apie Baltijos jūros biologinę įvairovę, jos nykimo priežastis, pasekmes bei galimą prevenciją; apie mūsų visų poreikį per kasdienius įpročius pereiti nuo EGO prie EKO.


Ir žmonės, ir augalai yra šios planetos dalis - lygiaverčiai partneriai. Ryšys su augmenija, atsiradęs nuo seniausių laikų, glaudus ir labai svarbus. Seniau augalai buvo suvokiami kaip statybinė medžiaga, šilumos, maisto šaltinis. Dabar ši samprata kinta: žinoma, kad augalai jaučia, supranta, girdi. Edukacinė programa paskatins pažvelgti į mus supantį augmenijos pasaulį kitomis akimis. Programoje aiškinsimės gamtos paslaptis, mokysimės nustatyti medžių amžių, bandysime pažinti augalus iš sėklų, dalyvausime uoslės lavinimo mankštoje.

Paslauga teikiama tik kultūros ar meno įstaigoje


Patrauklus ir visada prikaustantis dėmesį mokymo metodas jauniausiems dalyviams yra žaidimas. Tai edukacinis užsiėmimas – žaidimas, kuris skatina jų norą dalyvauti, įsitraukti į užduotį, taip jiems lengviau išlaikyti dėmesį. Dalyviams suteikiama bendra informacija apie Trakų Salos pilį, kaip ji buvo pastatyta, kada ir kokiu tikslu. Po to jie patys iš medinių detalių, vadovaudamiesi Lietuvos himno žodžiais ,,stato“ Salos pilį.
Edukacinis užsiėmimas yra pritaikytas specialiųjų ugdymosi poreikių turintiems asmenims: dalyviams su klausos negalia daugiau rodoma, išdalinami trumpi edukacinio užsiėmimo aprašai, nuotraukos.
Užsiėmimo metu dalyviai Išmoks pritaikyti, parinkti, sukonstruoti atskiras detales į visumą, išdėstyti pagal tam tikrus parametrus, sudėlioti dėlionę ir sužinos apie Trakų Salos pilies struktūrą. Prisimins ir pasikartos Tautinės giesmės žodžius.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Politinės satyros objektų spektaklis "Bitės ir pasiklydusi meška" ir edukacinis užsiėmimas

Politinės satyros objektų spektaklis "Bitės ir pasiklydusi meška". Istorija lyg ir paprasta: gražiame šilelyje gyvena bičių šeima. Dalijasi gėrybėmis su savo kaimynais ir ypač draugiškai sutaria su meškute. Gal ir toliau kaimynės besibičiuliutų, jei vieną dieną lyg griaustinis iš giedro dangaus į šilą nebūtų atbildėję ramybės drumstėjai –  triukšmingi svečiai, palikę po savęs šilo gyventojams vieną klastingą dovanėlę. Na ir prasidėjo...
Narpliodamas painią bičių ir meškos bylą Stalo teatras mėgina ieškoti tiesos. Parodyti jaunajam žiūrovui, kaip du draugai tampa priešais, o noras būti „pranašesniam“, „geresniam“ už kitus gali tapti pavojingas. Užduoda klausimus ir laukia atsakymų. Kas kaltas dėl meškos ir bitelių kivirčo? Kas nulėmė agresyvų anksčiau draugiškos meškutės elgesį ir kodėl taip sunku jai atleisti, pamiršti skriaudą ir nuoskaudas? Kodėl atminties laikas bėga daug lėčiau už gyvenimą? Net ir  jaunasis žiūrovas supras, kad ši istorija yra ne vien apie „bičių“ ir „meškos“ žūtbūtinį kivirčą. Ji ir apie tai, ką pastaruosius kelerius metus jaučia, kalba, kuo gyvena dažnas iš mūsų.  Kaip tyrai vaiko sielai paaiškinti, kas vyksta? Teatras seka istoriją žinodamas, kad kiekvienas ją iškoduos pagal savo gyvenimo patirtį, o tie, kas jos dar turi nedaug, įžvelgs įvykių priežastingumą. Bežodžiame kūno, judesio, neįmantrių daiktų, šviesų, gyvų garsų ir muzikos spektaklyje, kurį atlieka tikslus kaip laikrodis dviejų aktorių ir muzikos atlikėjo ansamblis, tragiška mūsų dienų istorija pasakojama žaismingai ir su humoru. Tai itin svarbu – juk juokas yra geriausias būdas apsiginti. Rekomenduojama vaikams nuo 5 kl.
Režisierė, dailininkė - Saulė Degutytė
Aktoriai - Saulius Čėpla, Balys Ivanauskas
Scenarijaus autoriai - Rūta Mėlynė, Liudmyla Zborovska (Ukraina)
Konsultantas - Donatas Jokūbaitis
Kompozitorius, atlikėjas - Gediminas ŽilysSpektaklyje taip pat skambės Marjano Pyrigo Pyrozhoko (Ukraina) kūrinių ištraukos.

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Mokytis gamtoje niekada ne vėlu ir be galo smagu! Tad kviečiame išbandyti Salantų regioninio parko grupės edukacinę
programą „KURŠIŲ PILIES beieškant“. Išvykos metu vaikai susipažins su Kartenos miestelio istorija, sužinos kas yra
piliakalnis ir kas jam būdinga, mokysis orientuotis vietovėje, skaičiuos, pajudės gryname ore, fiksuos ir analizuos – „tai kur
ta pilis prasmego?“. Edukacinė programa skirta ne tik gamtos mylėtojams, bet ir vaikams, besidomintiems istorijos
įdomybėmis, pažinti išskirtinį Kartenos piliakalnio istorinį-archeologinį kompleksą, esantį Salantų regioniniame parke.
Pažintinio pasivaikščiojimo metu, kurio maršrutas ~ 3 km, susipažįstama su piliakalniu, senovės kuršių gyvenviete, vietovės
istorija ir mitologija, atliekamos užduotys. Aktyviai keliaujant Minijos slėniu stebima gamta, aplankomas ir mitologinis
akmuo – Laumės kūlis, ir Kartenos arba Abakų Lurdas su koplyčia.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Edukacinė ekskursija „Žmogaus ir gamtos darna Ilzebergo dvaro parke“

Ar esi matęs „gyvą vandenį“? Ar matei  inkilą, kuris turi duris? O gal esi matęs paukščių viešbutį? Jeigu sudominome, kviečiame atvykti į edukacinę ekskursiją „Žmogaus ir gamtos darna Ilzebergo dvaro parke“. Nuo pat pirmų ekskursijos minučių mokiniai bus  įtraukti į  dvaro parko gamtos tyrinėjimą. Mokiniai supras pagrindinius gyvojoje ir negyvojoje gamtoje egzistuojančius tarpusavio ryšius, išmoks atpažinti Ilzenbergo dvaro parke gyvenančius augalus ir gyvūnus. Taip pat dalyviai mokysis orientuotis aplinkoje naudodami tradicines, bet vis labiau pamirštamas  priemones – popierinį žemėlapį ir gamtos ženklus. Ekskursija bus sudaryta iš 4 dalių: pirmosios dalies metu mokiniai susipažins su dvare augančiais medžiais, matuos jų aukštį, sužinos kaip „veikia“ medis (kaip apsigina nuo kenkėjų, kaip kvėpuoja ir kt.), taip pat žais žaidimą, kurio metu patys taps skirtingomis medžio dalimis.  Antroje ekskursijos  dalyje dalyviai kartu su gidu paims vandens mėginius iš tvenkinio ir ežero, analizuos jų skirtumus, vėliau palei krantą ieškos vandenyje gyvybės – moliuskų, vabzdžių, augalų ir kartu su gidu aptars, ką šie gyvūnai pasako apie vandens kokybę. Trečioje ekskursijos dalyje dalyviai pateks į  laukinę salą, kurioje pasiskirstę į grupes ieškos paslėptų „lobių“. Edukacijos pabaigoje įgytos žinios bus apibendrintos atliekant užduotį „Kas gyvena parke?“. Mokiniams reikės  atpažinti, kurie iš pavaizduotų organizmų gyvena Lietuvoje (ir Ilzenbergo dvaro apylinkėse), o kurie gyvena tik tolimose šalyse. Sėkmingos viktorinos rezultatas – dvaro dovana - suvenyras.
Edukacija organizuojama naudojant pažintinio pasakojimo, žaidimo, aktyvaus praktinio tyrinėjimo, analizės metodus, ji parengta atsižvelgiant į Bendrąją pradinio ir pagrindinio ugdymo programą. Užsiėmimo metu ugdomas mokinių gebėjimas dirbti grupėje, siekiant bendro tikslo.  Edukacijos metu ugdomas mokinių suvokimas, kad visais laikais žmogus buvo neatsiejama gamtos dalis, todėl visi mes turime gamtą pažinti ir saugoti.


Edukacinė programa „Užgavėnės: tradicija ir dabartis" (5 - 6 kl.)

Jonavos rajono savivaldybės kultūros centras

Skatinti moksleivių domėjimąsi Užgavėnių šventės tradicijomis. 1. Analizuoti elitines Užgavėnių tradicijos Vakarų Europoje ir Lietuvoje.  2. Pajusti šventinio karnavalo nuotaiką.  3. Akcentuoti žmogaus veiksmų svarbą, budinant ir žadinant žemę, skatinant augimo galias. 4. Skatinti persikūnyti į mėgiamus persirengėlių būrio personažus, aptarus jų elgseną ir paskirtį Užgavėnių šventėje. 5. Mokytis papje maše technikos. 6. Mokytis interpretuoti tradicinio meno kūrinius. 7. Ugdyti ekologinį sąmoningumą, kūrybinėje veikloje naudojant antrines žaliavas.
Pristatomos elitinės Užgavėnių tradicijos Vakarų Europoje ir Lietuvoje. Didesnis dėmesys skiriamas kaimo Užgavėnių apeigoms: pasivažinėjimo, laistymosi, supimosi, būrimų prasmėms. Akcentuojamas apeiginis pasidalijimas maistu, simbolinė vaišių gausa, gamtos permainas lemiantys žmogaus veiksmai. Pristatomi persirengėlių būrio personažai: gyvūnų pavidalo, žmogaus pavidalo, antgamtinių padarų pavidalo kaukės: mokiniai turi galimybę persikūnyti į pasirinktą personažą, panaudodami kailinius, veltinius, nagines, klumpes, virves, šieną, pakulas, kaukes ir kt. Didesnis dėmesys skiriamas „žydui“ – svarbiausiam persirengėlių būrio personažui, akcentuojant žydų tautos sumanumą ir vienybę. Kuriamos persirengėlių būrio oracijos. Demonstruojamas video siužetas  „Užgavėnių kaukės gamyba". Kaukės gaminamos papje maše technika. Reflektuojama fiksuojant, atrenkant, aptariant naudingus požiūrius, idėjas interaktyvios viktorinos metu. Mokiniai pažins kaimo ir miesto Užgavėnių šventės tradicijas Lietuvoje ir Vakarų Europoje, analizuos svarbiausias šventės apeigas, personažus, sukurs keletą Užgavėnių oracijų, kiekvienas pasigamins Užgavėnių kaukę papje maše technika, realizuos savitas kūrybines idėjas. Veiklos įgyvendintojas: edukatorė Rasa Kulytė - Libienė. Išsilavinimas: 1989 - 1993 m. Šiaulių pedagoginis institutas, pradinio mokymo pedagogika ir metodika; 2014 – 2016 m. Vytauto Didžiojo Universitetas, etnologijos ir folkloristikos magistras.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Tradicinių amatų  edukacinis užsiėmimas „Verbų rišimas“

Amatininkas pristatys verbų rišimo tradiciją. Dalyviai suriš savo rankomis verbą, kurią galės pasiimti namo.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


"Atkeliauk ir Paragiauk: žaisk, virk, patirk"

Akmenės rajono savivaldybės Akmenės krašto muziejus

Edukacine programa siekiama įtraukti nurodyto amžiaus tarpsnio mokinius į aktyvių kultūros vartotojų gretas. Pasitelkiant muziejaus eksponatus mokiniai per žaidimus interaktyviai įtraukiami į edukacines veiklas ir taip supažindinami su gyvenimo kaimiškoje aplinkoje specifika, su rakandais, kurie minimi Lazdynų Pelėdos kūriniuose, su rašytojų seserų gyvenamąja aplinka įvairiais jų gyvenimo tarpsniais Lietuvos ir Europos istorijos kontekste. Taip pat edukacinės programos metu mokiniai turės galimybę susipažinti su pirmąja Lietuvoje receptų knyga „Šeimininkėms vadovėlis“, kurią parengė Lazdynų Pelėda. Mokiniams bus siūloma patiems pasigaminti išsirinktą patiekalą. Edukacinės programos tikslas taikant reflektyvaus patirtinio ugdymo metodus – ugdyti sąmoningą asmenybę, sugebančią atsakingai ir kūrybingai spręsti savo ir bendruomenės problemas, būti aktyvia visuomenės nare turinčią būtinas kompetencijas prasmingam gyvenimui kurti. Edukacinės programos uždavinys sudaryti sąlygas kiekvienam žmogui atsiskleisti, atrasti savo talentus, išbandyti save bei padėti suprasti kintančią aplinką, padėti formuotis pasaulėžiūrą.


Tarp vartotojo ir kūrėjo. Vaidmenys, galia ir kultūra internete (Nuotoliu)

Technologijų teikiamos galimybės žmonijai džiugina. Visgi, kritiškai vertinti skaitmenizaciją būtina. Kritinis mąstymas yra šios edukacijos esmė: drauge apžiūrime skirtingą technologijų poveikį, kviečiant jomis naudotis sąmoningiau, kad nepadarytume žalos nei sau, nei kitam ar kitai. Kur ir kokios rizikos glūdi skaitmeninėje erdvėje? Kaip elgtis, kad jų išvengtum? O kaip – jei visgi nepasisekė?..

Jau šiandien gali pradėti vertinti skaitmeninį pasaulį kitaip ir kitaip jame elgtis – kad išliktume ir saugūs, ir pilietiški, ir kūrybiški.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Paslaugos tikslas – supažindinti mokinius su lietuvių liaudies sakmėse ir tikėjimuose sutinkamu burtininko / -ės vaizdiniu, atskleisti kokios jo pagrindinės funkcijos, išvaizda, vardai. Uždaviniai: 1. Pristatyti archajišką lietuviško burtininko / -ės vaizdinį; 2. Palyginti su šiuo metu populiariosios kultūros išgarsintais burtininkais; 3. Pasigaminti po burtų lazdelę.
Užsiėmimas vyksta  edukacinių užsiėmimų erdvėje „Mitologinių būtybių laboratorija“. Edukacijos  metu, naudojamos inovatyvios edukacinės priemonės: mokiniai turi atpažinti su burtininkais susijusius asociatyvius daiktus, taip pat yra naudojami interaktyvūs informaciniai stendai, kurie yra įmontuoti edukacinės erdvės patalpos sienose bei virtualus žaidimas žaidžiamas planšetiniame kompiuteryje. Į pagalbą pasitelkiamos ir tradiciniai elementai: mįslės, kūrybinės užduotys, sakmių ištraukos. Taip taikant įvairias edukacijos raiškos formas, yra išsiaiškinama, kokias funkcijas burtininkai atlieka mitologinėse sakmėse, kokios jų išvaizdos ypatybės, vardų įvairovė, kur jie gyvena ir kada pasirodo žmogui. Tokiu būdu yra praplečiamos bendrosios žinios apie lietuvių tautosaką ir mitologiją.
Antroje kūrybinėje edukacijos dalyje mokiniai skatinami patys tapti proceso dalyviais ir kūrėjais – iš įvairių antrinių žaliavų ir dekoratyvių detalių kiekvienas edukacijos dalyvis pasigamina  burtų lazdelę.
Edukacija baigiama įgytų žinių apibendrinimu, refleksija.
Tikimasi, jog žaisminga edukacijos forma pateikiama informacija apie burtininkavimo tradicijas Lietuvoje įtrauks ir sužadins vaikų smalsumą giliau pažinti lietuvių tradicijas bei papročius, prosenelių gyvenseną, prisidės prie platesnio kultūrinio akiračio formavimosi.  Lyginimas su populiariosios kultūros išgarsintais burtininkais (pavyzdžiui, Hariu Poteriu), praplės supratimą apie savo prigimtinės kultūros išmanymo svarbą kitų kultūrų pažinimo kontekste.
Edukaciją veda etnologijos mokslų daktarė, edukacijų kūrėja Ingrida Stundžė.


Šiaulių rajono savivaldybės kultūros centras

Edukacija "Prakalbink medį" skirta ugdyti asmenybes suvokiančius save, kaip etnokultūros puoselėtojus.
Edukacijos metu dalyviai bus supažindinti su meninės drožybos meno šaka. Taip pat mokiniai turės galimybę pasigaminti namų apyvokos  reikmenų ir suprasti, kaip kūrėjo rankose medis virsta
2. Namų apyvokos reikmenų gamyba;
3. Refleksija.


Orientacinis žaidimas „Vilniaus kodas - Pasaulio paveldas“

Vilnius – UNESCO Pasaulio paveldo vietovė. Tačiau ar tikrai žinome, kas slepiasi po šiuo pavadinimu, kodėl sostinės senamiestis yra pripažintas viso pasaulio vertybe? Kviečiame moksleivius leistis į azartišką žaidimą ir iššifruoti Vilniaus kodą! Pagrindiniai orientacinio žaidimo uždaviniai: supažindinti mokinius su svarbiausiomis Vilniaus istorinio centro vertybėmis – architektūros ansambliais ir jų ypatybėmis, skirting tautų ir religijų paveldu; sudominti vaikus įvairiais architektūros, istorinių reliktų, meno elementais mieste ir atskleisti jų sąsajas su skirtingomis epochomis, istorijos įvykiais; ugdyti vaikų pastabumą, gebėjimą geriau suprasti ir interpretuoti miesto kultūrinę aplinką; iškelti klausimus apie senamiesčio istorinius gyventojus, atkreipti dėmesį į skirtingų tautų patirtus iššūkius. Žaidime naudojami metodai: navigavimas remiantis žemėlapiais – vaikai turi surasti kelią iki senamiesčio objektų; užduotys, atskleidžiančios architektūros vertybes bei daugiakultūrio miesto gyventojų istoriją– istorinių vietų atpažinimas nuotraukose, kryžiažodžių sprendimas, sąsajų tarp vaizdo, vietos, teksto paieška ir kt.; Siekiama, jog po žaidimo mokiniai būtų įgiję daugiau žinių apie Vilniaus istorinio centro architektūrą, būtų susipažinę su čia gyvenusiomis tautomis, jų paveldu ir istorija, gebėtų miesto erdves susieti su istorijos įvykiais, geriau atpažintų įvairius istorijos ir kultūros ženklus gyvoje miesto aplinkoje ir būtų motyvuoti toliau tyrinėti juos supančios aplinkos istoriją ir paveldą.

Lietuvos sostinės Vilniaus ir Gedimino laiškų metai


Išvažiuojamasis edukacinis užsiėmimas "Vėjų uostas"

Edukacinio užsiėmimo „Vėjų uostas“ metu dalyviai pateks į vėjų uostą. Čia švartuosis vėjai iš viso pasaulio. Iš egiptiečių papirusų, iš senovės graikų ir finikiečių patirčių, tūkstantmečio senumo vėjai atpūs iš Kinijos ir Japonijos. Tyrimo objektu taps dailė ir technologijų pasiekimai. Čia švartuosis badas, sausra, lietus, potvyniai, kirminai, gintarai... – visa, kas pasislėpę vėjų senuosiuose pamario bei pajūrio vėjų varduose. Etninės kultūros kontekste taps mūsų kraštiečių, jų gyvenamosios aplinkos ir buities pažinimo objektu. Čia švartuosis vėjo genami muzikos garsai, kurių įkvėpti patys dalyviai sukurs orkestrą ir pačiais netikėčiausiais instrumentais sugros kūrinį „Audra“ Čia švartuosis dalyvių kuriami permainų vėjai. Arba vėjai jų galvose ar kišenėse...


„Kino pamokos Marijampolėje 7-12 klasių moksleiviams“ – edukacinės filmų peržiūros SPINDULIO kino teatre

Viešoji įstaiga "Marijampolės telekinas"

Tikslas – ugdyti menines, vizualinio raštingumo kompetencijas bei atliepti edukacinio, nekomercinio kino, ugdančio kultūrinį mokinių sąmoningumą, poreikį Marijampolės apskrities formaliojo švietimo įstaigų 7-12 kl. mokiniams. Siekiant įgyvendinti šį tikslą bus organizuojami užsakomieji edukaciniai, nekomercinio kino seansai Marijampolės apskrities formaliojo švietimo įstaigų 7-12 kl. mokiniams; rengiami filmų aptarimai 7-12 kl. moksleivių grupėms, taikant įvairius metodus ir edukacines priemones; siekiant didinti Marijampolės apskrities formaliojo švietimo įstaigų pedagogų suvokimą apie edukacinių, nekomercinių filmų aukštą meninę vertę, pedagogai bus kviečiami į išankstines, nemokamas edukacinių filmų peržiūras; didinamas kultūrinių edukacinių paslaugų prieinamumas; mažinama socialinė, kultūrinė atskirtis.
Kinas - vienas demokratiškiausių, lengviausiai pasiekiamų, mobiliausių menų. Jis – kultūros vertybė, kuria siekiama ugdyti moksleivių kultūrinį sąmoningumą, kritinį mąstymą, plėsti jų akiratį, skatinti būti kūrybiškais, vystyti bendrąsias kompetencijas, vizualinį raštingumą. Mokiniams kino teatre „Spindulys“ siūloma rinktis edukacijai pritaikytus Lietuvos ir užsienio kūrėjų filmus: 7-8 kl.: "Ąžuolo širdis", "Žaidimų aikštelė", "Aš esu Zlatanas", "Kovotoja", "Sugauti tinkle"; 9-10 kl.: "Žeme, stop", "Aš niekada neverkiu", "Aš esu Greta", "Nepamiršk kvėpuoti", „Gauja“; 11-12 kl.: "Šuolis", "Vesper", " Pūga prie Mėmelio. Klaipėdos atvadavimo saga", " 700 Vilniaus metų. Kelionė laiku su prof. Alfredu Bumblausku", "XIX a. fotografo palikimas". Filmų sąrašas bus nuolat atnaujinamas. Filmų peržiūras lydės diskusija, kuri remsis filme gvildentomis temomis. Didžiajai daliai filmų paruošta speciali metodinė medžiaga. Filmuose nagrinėjamos moksleiviams aktualios temos apie draugystę, santykius šeimoje, santykį tarp individo ir valstybės, pilietiškumą, atjautą vienas kitam, toleranciją, emigraciją, klimato kaitą, saugumą internete ir kt. Edukacijas ves patyrę edukatoriai.

Klaipėdos krašto metai; Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Kultūros pažinimas per gamtą: maistas gamtoje

Edukacinį užsiėmimą veda žinomas gamtininkas Andrejus Gaidamavičius. Jis moksleivius supažindins su laukiniais augalais ir grybais, kuriuos mūsų protėviai dažnai naudodavo maistui. Moksleiviai sužinos apie kultūrinių augalų kilmę, laukinių maistinių augalų ir valgomų grybų įvairovę ir naudą, išmoks atskirti nuodingiausius augalus bei grybus. Senovėje, net ir įsivyravus žemdirbystei, laukiniai maistiniai augalai ir grybai buvo labai svarbi tradicinio kaimo žmonių raciono dalis. Dėl savo reikšmės šie augalai ir grybai turėjo daug pavadinimų, iš kurių tik kai kurie pateko į mokslinę literatūrą. Žydukai, vokietukai, gudukai, lenkiški baravykai... Tai iki šiol plačiai naudojami liaudiški grybų vardai, neretai reiškiantys tą pačią rūšį. Gamtininkas padės išnarplioti šią vardų pynę, kartu aiškinantis jų kilmę ir jais pavadintų augalų bei grybų reikšmę tiek mūsų protėviams, tiek šių laikų žmonijai. Edukacinio užsiėmimo metu vaikai leisis tikron ekspedicijon į artimiausią mokyklai gamtinę aplinką (pievą, mišką, pelkę, vandens telkinio pakrantę), kurioje kartu su gamtininku ieškos, ragaus ir rinks maistinius augalus bei grybus ir bandys įsivaizduoti kaip gyveno ir kuo mito mūsų protėviai, kai dar nebuvo šiuolaikinių daržovių ir vaisių. Iš surinktų maistinių augalų ir grybų bus ruošiamas maistas ant laužo, atkuriant senovinius laukinio maisto ruošimo būdus. Paslauga teikiama nuo pavasario iki rudens, Utenos ir Vilniaus apskričių moksleiviams. Norint paslaugą gauti kitose apskrityse, mokykla turi savo lėšomis kompensuoti lektoriaus atvykimo išlaidas (15 eur/100 km, skaičiuojant nuo Labanoro miestelio, Švenčionių rajone).

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Marijampolės krašto ir Prezidento Kazio Griniaus muziejus

Užsiėmimo metu nagrinėjant tautinį bei kitų šalių kultūrinį paveldą, pristatomos vaško panaudojimo galimybės liejant žvakes ir supažindinant su batikos technikos pradmenimis.  Kalbama apie dirbtinės šviesos atsiradimą ir jos reikšmę žmogaus gyvenimui. Lankytojai apžiūri, tyrinėja senąsias apšvietimo priemones - riebalinius šviestuvus, liktarnas, žibintus, lempas ir t.t.  Su lankytojais aptariama apšviestos erdvės reikšmė - tai galimybė nebūti priklausomam nuo gamtos. Palyginami senoviniai ir dabartiniai apšvietimo įrenginiai bei jų įtaka žmogaus psichinei ir fizinei sveikatai, ekologijai. Aptariama žvakės svarba ir šiandien. Praktinėje dalyje dalyviai supažindinami su žvakių liejimo technika, tam reikalingomis priemonėmis bei patys lieja žvakes. Aptariami kiti būdai vaško žvakėms gaminti. Užsiėmimo metu menamos teminės mįslės. Aptariamos platesnės  vaško panaudojimo galimybės anksčiau ir dabar - dailėje, skulptūroje, pramonėje, kalendoriniuose papročiuose. Akcentuojama štampuota vašku tekstilė.  Pati vaško panaudojimo idėja - dėti, naudoti jį ten, kur nenorima nudažyti. Šį vaško panaudojimo principą dekoruojant audinius, daugiau kaip prieš 2000 metų, naudojo persai ir egiptiečiai.  Piešiama ant medvilninio audinio specialiu įrankiu.  Lankytojai supažindinami su batikos istorija, jos vaidmeniu žmogaus buityje, apeigose.  Edukacijos lankytojai kuria savo originalios kompozicijos eskizą. 1-4 klasių moksleiviams siūloma drąsiai ir laisvai eksperimentuoti, nebijant suklysti. 5-8 klasių mokiniams rekomenduojama kurti renkantis asmeniškai ar socialiai prasmingą, gal būt, tautodailės motyvais grįstą kompoziciją. Vėliau motyvas perkeliamas ant audinio , išpiešiamas teptuku karštu vaško-parafino lydiniu. Likę laisvi plotai dengiami akvarele. Pabaigoje vaškas pašalinamas lygintuvu per popierių.


Edukacinė  programa paaugliams "Komunikacija - tarpkultūrinis menas"

Mūsų pasaulis tampa vis labiau globalus ir tarpusavyje susijęs. Gebėjimas suprasti ir prisitaikyti prie įvairių kultūrų yra ne tik vertingas, bet ir būtinas šiuolaikinio jaunimo įgūdis. Todėl sukūrėme ir pristatytome unikalų ir įtraukiantį edukacinį žaidimą "Komunikacija - tarpkultūrinis menas", skirtą 13-18 metų paaugliams. Šis žaidimas sukurtas siekiant padėti jaunimui suprasti skirtingų kultūrų komunikacijos stilius, ugdyti empatiją ir gebėjimą prisitaikyti prie įvairių kultūrinių aplinkų. Šiuo autoriniu edukaciniu žaidimu siekiame gilesnio paauglių kultūrinio supratimo, stipriname komunikacijos gebėjimus ir socialinę atsakomybę. Skatiname mokinius domėtis ir patirti, būti aktyviais  ir sąmoningais pasaulio piliečiais.


STEAM užsiėmimas „Literatūriniai herojai moko“

Šiaulių miesto savivaldybės viešoji biblioteka

STEAM ugdymas moko per veiklų ir žaidimų formą. Ugdymas, patirtis, kurią vaikai patiria veikdami, turi didžiulę įtaką jiems pažįstant save, formuojant santykius su bendraamžiais ir gebėjimus pažinti pasaulį, plečiant kultūrinį ir kūrybinį akiratį. Vaikai iš prigimties yra smalsautojai ir tyrinėtojai. Jie viską nori sužinoti. Pasitelkiant konkrečius literatūrinius personažus (Pepė Ilgakojinė, Sniego karalienė, Šachrazada, Eglė žalčių karalienė, Pinčiukas, Šerlokas Holmsas, Guliveris) bus mokomasi kaip pagaminti netikrą sniegą, mini gintarą, naminį moduliną, muilo burbulų šarmą. Veiklų metu greta bus vystoma diskusija apie skaitymo ir žinių sąsają su įvairiomis kūrybinėmis veiklomis, kūrybiniais procesais.


Spektaklis yra aktualus pradinių klasių mokiniams, nes sudaro daug žaidybinių elementų, kurių dėka jaunasis žiūrovas laisvai gali išreikšti savo kūrybiškumą, individualumą. Mokinys, aktyviai įsitraukdamas į spektaklio veiksmą, gali geriau sukaupti dėmesį, įsidėmėti daugiau informacijos, pozityviau vertinti teatrą, kaip savęs išraiškos formą. Tai interaktyvus lėlių spektaklis, kuriame pagrindinis herojus zuikis Pranas, norėdamas įsigyti draugų iš jų šaiposi, o supratęs kad patyčiomis draugų neįsigys, mokosi artimo meilės ir supratimo, drąsos ir atlaidumo. Spektaklio metu bendraujame su žiūrovais, kartu šokame.


Mokinius pasitinka šeimininkė ir pakviečia į savo dūminę gryčią, kur laukia pasamdytas daraktorius. Vaikai tampa XIX a. slaptosios mokyklos mokytiniais: skaito „graždanką“, rašo žąsies plunksnomis ant medinių lentelių, patys pasisiuva sąsiuvinius ir juose rašo metalinėmis plunksnomis. Mokslus nutraukia į gryčią įsiveržęs žandaras, tuomet vaikai puola dirbti įvairiausių ūkio darbų...


Gamtininko žygiai po pasaulį – kaip galime kartu išsaugoti Žemės gamtą?

Keliaukime kartu su gamtininku Žymantu Čeku po pasaulį. Lankysimės šiaurės Laplandijos kalnynuose, ieškodami nedidukų, bet labai ypatingų auksu žvilgančių paukštelių. Užsuksime į faraono paukščių, tarpininkais tarp žemiškojo ir pomirtinio pasaulio laikomų Egipto Maitvanagių žemes. Nusikelsime į karštosios Malaizijos dramblių rezervatą, kur didieji drambliai treniruojami paleidimui atgal į laukinę gamtą. Keliausime po Indonezijos didmiesčius tyrinėdami vietinę kultūra, kopsime į aktyvius ugnikalnius, lankysimės Komodo drakonų saloje, stebėsime gyvus drakonus! Vaikštinėsime tropinėse džiunglėse ieškodami laukinių Orangutanų ir saulės meškinų. Plauksime į egzotiškąją Kiniją, kur žvelgsime į retą ir unikalią kultūrą, bandysime suprasti ekologinių problemų mastą ir sprendimo būdus, keliausime po šventyklas ir džiaugsimės mielomis pandomis ir jų mažylių šėliojimais. Paskaitoje kalbėsime apie ekologiją, gamtos grožį, neatsiejamą, brangų ryšį tarp žmogaus ir gamtos ir svarbiausia bandysime rasti sprendimą, kaip išgelbėti pasaulio gamtą kartu su žmonėmis.


Užsiėmimo dalyviams Trakų Salos pilyje pristatomos senovėje taikytinos atsiskaitymo formos. Paaiškinama, kaip buvo gaminamos monetos ir kas garantuodavo jų vertę. Pristatoma Lietuvos pinigų istorija nuo seniausių laikų iki dabartinių. Antroje edukacinio užsiėmimo dalyje dalyviai atsako į viktorinos klausimus ir kunigaikščių rūmų vidiniame kiemelyje kaldina monetą. Galimybė pritaikyti specialiųjų poreikių turintiems asmenims – kurčnebyliams pasakojimas iliustruojamas skaidrėmis.
Dalyviai sužinos apie pinigų istorijos raidą pasaulyje ir Lietuvoje bei atras monetų įvairovę Trakų salos pilies ekspozicijoje. Išmoks savarankiškai nusikaldinti monetą gebėdami naudotis kaldinimo prietaisu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Lietuvių kalba seniau ir dabar. Kaip keičiasi mūsų žodžiai?

Alytaus rajono savivaldybės viešoji biblioteka

Kokia Tau yra lietuvių kalba? Įdomi? Sudėtinga? Sena? Nuolat besikeičianti? Daiktavardis, meilė, išmintis, laikrodis – tai tokie žodžiai, kurie į kraują įaugę. Rodos, jie buvo visada. Bet ar žinai, kad juos įvairiais amžiais sugalvojo tuo metu gyvenusios asmenybės, kuriems rūpėjo lietuvių kalbos ateitis. Tiesą sakant, jiems rūpėjo, kad šia kalba kalbėtumei ir Tu.
Šio užsiėmimo tikslas – supažindinti Tave su lietuvių kalbos, o ypač žodyno, kaita įvairiais istoriniais laikotarpiais. Ką ir kaip veiksime? Susimatysime Microsoft Teams platformoje ir pakalbėsime apie Lietuvos istoriją, mūsų kalbos raidos etapus, o svarbiausia – ryšį tarp jų. Aptarsime kalbos sistemą, ypač žodyno dalį, patyrinėsime, kas yra archaizmai ir naujažodžiai. Įsivaizduok, turėsi galimybę paskaityti 1915, 1921, 1923 m. knygas!
Nesijaudink, nereikės visas 45 min. klausyti monotoniško pasakotojo. Norėsime išgirsti Tave! Mums įdomu, ką Tu samprotauji apie lietuvių kalbą, kaip sekasi ją Tau ir Tavo draugams vartoti ir mokytis. Pažadame pasiklausyti ir muzikos.
Atliksi individualias užduotis: ieškosi archaizmų, atskleisi naujadarų reikšmes, o galiausiai ir pats arba pati juos sukursi.
Labai tikimės, kad po šio užsiėmimo suprasi, kokius iššūkius teko patirti mūsų kalbai, nuo ko prasidėjo bendrinės kalbos gimimas, kaip keičiasi žodžiai, kas tai lemia. O svarbiausia, tapsi žodžių kūrėju arba kūrėja. Gal po 100 metų toks pats trylikametis ar keturiolikmetis skaitys knygas, kuriose bus vartojami Tavo sugalvoti žodžiai?
Užsiėmimą ves Irma Žvinakienė, lietuvių filologė, Alytaus rajono sav. viešosios bibliotekos Verebiejų filialo vyresnioji bibliotekininkė.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Skaitmeninė kompetencija


Programos tikslas - stebint, tyrinėjant ir eksperimentuojant spalvas, aiškinantis iš ko susideda atspalviai ugdyti mokinių mokėjimo mokytis, kritinio mąstymo, kūrybiškumo, problemų sprendimo, bendradarbiavimo bei pažintinius gebėjimus.

Programos uždaviniai:
-Gebėti tyrinėti, daryti išvadas ir mokytis per patyrimą.
-Gebėti ieškoti problemų sprendimo variantų, kurie padėtų įveikti kilusius iššūkius.
-Gebėti bendrauti ir bendradarbiauti su bendraklasiais.


Tikslas – supažindinti ugdytinius su gyvulių ganymo ir išginimo į lauką (Jurginių, Jorės)  papročiais bei tradicijomis, piemenukų muzikos instrumentais, ugdyti  kalbinį, emocinį potencialą, populiarinti žodinę lietuvių  liaudies kultūrą – paukščių garsų pamėgdžiojimus, piemenukų užkalbėjimus, daineles. Uždaviniai: atskleisti Jurginių (Jorės) šventės archajiškumą ir kaitą; apeigų ir papročių semantiką; paaiškinti augalų ir simbolinių veiksmų paskirties papročiuose, sinkretiškumą.
Metodai, priemonės.    Pasakojimo.. Programa įgyvendinama programos vedėjai pasakojant;
 Demonstravimo- susipažinimo. Rodomi mediniai savaskambiai lietuvių liaudies muzikos instrumentai, klausomasi jų skambesio, aptariamas garso intensyvumas ir tembras. Vaikui duodama pačiam išgauti garsą. Rodomi pučiamieji liet. liaudies instrumentai – lumzdelis ir kerdžiaus ragas. Vedėja jais groja.
Meninis – žaidybinis. Vaikai mokosi lietuvių liaudies piemenukų dainų, eina ratelius. Programa, esant geram orui, vyksta etnografinės sodybos parke, šalia kluono. Vaikams papasakojama apie Jurginių ir ganiavos tradicijas. Aiškinama, kodėl po slenksčiu dedami margučiai (joručiai, jurgučiai) ir užrakinta senovinė spyna. Pasakojama , kodėl gyvuliai, prieš išgenant aprūkomi Verba (rodoma Verba) ir kodėl Verbą sudaro būtent tokie augalai.
Toliau vaikai aktyvinami: žaidžiami žaidimai, einami rateliai.
Parodomi muzikos instrumentai:  vienais muzikuojama, kitų – siūloma pasiklausyti. Dainuojamos piemenų dainelės, mokomasi paukščių garsų pamėgdžiojimo, gyvulių erzinimo formulių.


Šios edukacijos metu dalyviai bus supažindinami su mūsų senovės protėvių baltų tikėjimu ir mitologija, įgis teorinių žinių apie tikėtus simbolius ir ženklus, jų reikšmę ir svarbą praeityje. Pasakojimo metu išgirs ir sužinos, kurie simboliai ir ženklai simbolizuoja stichijas: ugnį, vandenį, orą ir žemę, o už kokių ženklų slypi gilios prasmės.
Simboliai, kaip sutartiniai ženklai, išreiškiantys tam tikrą sąvoką ar idėją, yra viena pagrindinių sudedamųjų komponentų
mūsų šalies tautodailėje. Lietuvių liaudies simboliuose užkoduotas tautos kultūros mąstymas, gilios tradicijos ir papročiai amžiais buvo saugoti šeimos ir perduodami iš kartos į kartą. Unikali lietuvių liaudies simbolika lydėjo žmogų visuose
gyvenimo etapuose, nuo gimimo iki mirties, saugodama jį, nešdama sėkmę arba suteikdama trokštamų savybių. Simbolių
jėga tikėta nuo gilios senovės, todėl jų įtaka žmogui buvo tikrai nemaža. Ne veltui visi žmogaus kurti, buityje naudojami
daiktai, namai ir drabužiai buvo puošiami teigiamais, sakralinę reikšmę turinčiais simboliais. Daiktų dekoravime ir puošyboje nuo priešistorės laikų pirmykščiai žmonės naudojo simbolius kaip užkoduotą žinią ateities kartoms, tai lėmė susiformavusį glaudų ryšį tarp amato ir jame naudojamos simbolikos. Programos dalyviams ne tik bus pateikiama informacija apie lietuvių liaudies simboliką, bet ir sudarytos galimybės patiems pasirinkus norimą raštą, ženklą ar simbolį, juos pasigamti  bei papuošti marškinėlius

Pažinimo kompetencija; Pilietiškumo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Literatūrinis-edukacinis užsiėmimas „Apie ką kalba knygos ir lėlės“

Pasakos – labai talpus žanras, atspindintis tikrovę, visais laikais atliekantis patirties saugojimo, tautosakos skleidimo, pamatinių bendražmogiškų vertybių ugdymo, terapines funkcijas. Pasakos lydi ir moko žmogų visuose jo gyvenimo etapuose, yra tarsi žinynai, universalių taisyklių rinkiniai, mokantys pasitikėti savo jėgomis, susidūrus su sunkumais nepasiduoti, siekti tikslo, elgtis atsakingai, pažinti savo emocijas, įsijausti į kitą ir priimti jo kitoniškumą, skatinantys siekti teisingumo, bendradarbiavimo, draugystės. Literatūrinio-edukacinio užsiėmimo „Apie ką kalba knygos ir lėlės“ metu bus aptariamos pasakos „Skudurinukė“, „Stebuklingi senelio batai“ ir kt. Pasitelkiant informacines technologijas, vaizdines priemones bus perteikiamos literatūrinių personažų ir teatrinių lėlių kūrimo subtilybės. Dalyviai bus įtraukti į dinamišką, aktyvią veiklą, žaismingas rungtis, kurios sudomins skirtingų pomėgių ir poreikių vaikus, padės jiems perprasti ir interpretuoti pasakojimų siužetus, susitapatinus su veikėjais išspręsti sudėtingas situacijas. Dirbtuvių metu visi sukurs po savo tekstilinį/kartoninį žmogelį-teatrinę lėlę, rinks jam vardą, meninėmis priemonėmis perteiks jo išorines ir vidines savybes, sugalvos jo istoriją. Taigi bus mokomasi empatijos, abipusių jausmų ir patirties mainų – iš pradžių įsijaučiant į aprašyto personažo vaidmenį, o vėliau – susikurtai teatrinei lėlei perduodant savo emocijas. Sukurtus personažus vaikai (savarankiškai, kartu su mokytojais ir/ar tėvais) galės naudoti tęstinėms veikloms – knygų aptarimams, vaidinimams ir kt. Užsiėmimus veda rašytoja, menininkė, edukatorė Ignė Zarambaitė, kartu su savo knygų personažais – skudurine lėle Uršule ir teatrine lėle Enriku.


Interaktyvus spektaklis „Babelio bokštas. Planet Earth/Game Over/Reset“

„Babelio bokštas. Planet Earth/Game Over/Reset“ – interaktyvus teatro nuotykis jaunimui. Tai keturių Europos teatrų – Norvegijos,  Islandijos, Vengrijos bei Nacionalinio Kauno dramos teatro – bendrai sukurtas spektaklis, pasakojantis fantastinę istoriją apie naujo pasaulio ir naujos žmonių genties kūrimą po visuotinės planetos katastrofos.
PRAEITIS
Kadaise visi pasaulio žmonės buvo vieningi. Viena tauta. Viena kalba. Vienas Dievas. Kartą tautos vadai nusprendė pastatyti didingą bokštą. Tokį aukštą ir grąžų, kad žmonės galėtų pasiekti Dievą danguje. Tačiau Dievui šis sumanymas nepatiko. Žmonės neturėtų stengtis prilygti Dievui. Taigi Dievas suskaldė jų vienybę. Jis davė jiems skirtingas kalbas, kad jie nebegalėtų suprasti vieni kitų. Jis privertė juos vieniems kitų bijoti, ir jie pradėjo kariauti vieni su kitais. Taigi pasaulio žmonės atsisakė didelio bendro Babelio projekto ir sukūrė tautas. Jie buvo sutrikę ir išsigandę. O tolimoje ateityje Žemės planetos žmonės sunaikino net savo pačių planetą.
ATEITIS
Pasaulis po klimato katastrofos. Išliko tik kelios mažos žmonių gentys, išsibarsčiusios po visą pasaulį. Kiekviena gentis turi savo kalbą ir papročius. Jie elgiasi kaip gyvūnai, ieškodami maisto ir bandydami išgyventi apokalipsės nusiaubtame pasaulyje. Kas nutiks, jei šios gentys susitiks?
Tai istorija apie praeitį, dabartį ir ateitį. Kas mums gali nutikti. Ar žmonija vėl sugebės susiburti bendram projektui? O gal mes amžinai pasmerkti gyventi ir kovoti vieni su kitais?
Žaidimas „Babelio bokštas“ prasideda!
Ateik ir prisijunk prie mūsų.
Trukmė – 1 val. 30 min. (be pertraukos)
Rekomenduojama 13-16 m. jaunuoliams


Šv. Kalėdos - Šventiniai kultūrų atspindžiai Vilniaus senamiestyje (5-8 kl.)

Kai žaliaskarės senamiesčio eglės kaip Šv. Kalėdų šaukliai mums moja iš toli, o miesto gatvės ir parduotuvių vitrinos pasipuošia margaspalvėmis girliandomis, žinome – artėja gražiausios žiemos šventės. Bet juk ne visada besiruošiant šiam magiškam laikotarpiui degdavo neoninės šviesios, mirgėdavo stikliniai žaislai. Tik dalis senųjų tradicijų pasiekė mūsų dienas. Kultūrinės edukacinės ekskursijos metu keliaudami Vilniaus senojo miesto takais sužinosite kaip žiemos šventes šventė įvairių tautų žmonės, kaip Kalėdoms ruošėsi pranciškonų ir jėzuitų vienuoliai, kokias tradicijas miestiečiai perėmė iš Vilniaus liuteronų bendruomenės, kur ir kada buvo papuošta Vilniuje Kalėdų eglutė ir kas nešė vaikams dovanas per Kalėdas. Prisiminsime kalėdinius burtus ir kitokius senovinius papročius. Programos metu naudojama vaizdinė, folklorinė, etnografinė ir istorinė medžiaga įtrauks mokinius į aktyvų aplinkos tyrinėjimą. Programa informatyvi ir nuotaikinga, užduotys kūrybingos ir inovatyvios, pritaikytos įvairaus amžiaus grupėms.


Kauno miesto širdis – Rotušės aikštė – saugo ne vieną paslaptį, o jas atskleisti padės aikštę apjuosę istoriniai pastatai. Edukaciniame užsiėmime sužinosite, kuriame iš jų Adomas Mickevičius lankė savo merginą, kur buvo apsistoję net trys imperatoriai ir kur Kaune yra „Mažasis Vatikanas“. Vėliau šios žinios pravers komandiniame orientaciniame žaidime Kauno Rotušės aikštėje. Po užsiėmimo moksleiviai gebės atpažinti šešis Kaunui reikšmingus pastatus, žinos jų istorinį kontekstą, gebės įvardinti paskirtį skirtingais istoriniais laikotarpiais, galės įvardinti istorines Lietuvos asmenybes, gyvenusias ar dirbusias šiuose pastatuose; pagilins komandinio darbo įgūdžius.
Svarbu: užsiėmimui reikalingi keli išmanieji telefonai.
Dėmesio: Kadangi užsiėmimo praktinė dalis vyksta lauke, jis yra priklausomas nuo meteorologinių sąlygų. Rekomenduojame užsiėmimą užsakyti šiltuoju metų laikotarpiu.
esant poreikiui edukacinį užsiėmimą pritaikyti vaikams su proto negalia, apie tai informuokite užsakymo formoje.


Viešnagė Didžiosiose Nemuno kilpose 1-4 kl.

Dzūkijos-Suvalkijos saugomų teritorijų direkcija

Mūsų kraštas išsiskiria unikaliu Lietuvoje ir Europoje geologiniu-hidrografiniu reiškiniu – Didžiosiomis Nemuno kilpomis. Užsiėmimo metu galėsite tapti milžinais ir ranka paglostyti kalveles, įdubas, upių slėnius, pasigrožėti šių vietovių kraštovaizdžiu iš paukščio skrydžio. Edukacija vyks lankytojų centre, talpinančiame 60 km Nemuno juostos su daugybe upelių ir upeliukų ir beveik 30 piliakalnių, prigludusių prie Nemuno. Ekspozicijoje rasite tūrinius maketus ir dėliones, interaktyvias schemas, nuotraukas ir piešinius, reljefinį ir kitus žemėlapius, surinktą gamtinę, archeologinę, vaizdo bei garso medžiagą, padėsiančią geriau pažįstami gamtos ir kultūros turtus. Beje, seniausi eksponatai skaičiuoja savo amžių ne dešimtimis ar tūkstančiais, o milijonais metų.
Šių vietų unikalumą padedanti atskleisti ekspozicija skirta įvairaus amžiaus moksleiviams bei suaugusiems. Čia slypi atsakymai į įvairius klausimus: kodėl susiformavo Nemuno kilpos ir iš kur gaunamas mineralinis vanduo, kas aukštesnis – aukščiausias Lietuvos medis ar Birštono apžvalgos bokštas, koks akmuo išrinktas nacionaliniu, ką vadiname sieliais...
Edukacijos dalyvių taip pat lauks užduotys, žaidimai, spėlionės ir dėlionės. 1-4 klasių moksleiviai išgirs legendų, susijusių su didžiausia Lietuvos upe, piliakalniais, sielininkyste, vingiuodami Nemunu „plukdys“ sielius.


Edukacinė ekskursija Lietuvos muzikos ir teatro akademijoje „Neatrastieji muzikos lobiai“

Lietuvos muzikos ir teatro akademija – vienintelė šalyje specializuota muzikos, teatro, kino ir šokio meno aukštoji mokykla – kviečia moksleivius ir jų mokytojus apsilankyti edukacinėje ekskursijoje, kurios metu susipažinsite su neatrastais muzikos lobiais, pažinsite muzikos pasaulį. Edukacinės ekskursijos metu dalyviai bus supažindinti su skirtingais muzikos žanrais ir jų kūrybos galimybėmis. Moksleiviai bus pakviesti ne tik stebėti, kaip kuriama konkretaus žanro muzika, kokios priemonės naudojamos ir ko reikia muzikantui, kad taptų tikru savo srities profesionalu, bet ir bus pasiūlyta patiems prisiliesti prie instrumentų, išlaisvinti kūrybingumą. Tikslas – supažindinti moksleivius su skirtingomis muzikos kūrimo galimybėmis, plėsti kultūrinį akiratį. Uždaviniai: • Pristatyti skirtingus muzikos žanrus. • Parodyti kasdieninį meninį/kūrybos procesą. • Plėtoti ir formuoti moksleivių kultūrinį išprusimą, raišką bei sąmoningumą. • Sudaryti sąlygas moksleiviams individualiai susipažinti su muzikiniais instrumentais. Užsiėmimo eiga: 1. Moksleiviai bus trumpai supažindinti su LMTA istorija ir pastato architektūra. 2. Moksleiviams pristatoma klasikinė muzika ir pateikiamas pavyzdys – stebimi studentų užsiėmimai LMTA Operos studijoje (scenos judesys/fechtavimas/operos pastatymo procesas). 3. Moksleiviams pristatoma džiazinė muzika ir pateikiamas pavyzdys – klausomasi džiazinės muzikos atlikimo, stebimas improvizacijos kūrybinis procesas. 4. Moksleiviai iš arti supažindinami su vienu iš unikaliausių instrumentų – vargonais. 5. Moksleiviams pravedama ekskursija po LMTA Muzikos inovacijų studijų centrą, vieną šiuolaikiškiausių skaitmeninių muzikos technologijų inovacijos centrų Baltijos šalyse, pristatoma elektroninė muzika ir kompozicija, kūrimo procesas ir priemonės, sudaroma galimybė patiems sukurti elektroninės muzikos kūrinį. Siekiami rezultatai: Moksleiviai išgirs skirtingus muzikinius žanrus, gebės juos skirti/įvardinti, supras, kaip vyksta muzikos kūrybos procesas.


Prestižinius apdovanojimus pelnęs VR filmas „Angelų Takais“ paremtas M.K. Čiurlionio kūryba

M.K. Čiurlionis puikiai atpažįstamas jaunesniosios ir vyresniosios auditorijos tarpe. Nors menininkas yra bene vienas žinomiausių autorių Lietuvoje, tik labai maža dalis puikiai išmano M.K Čiurlionio kūrybą, gali atskirti pagrindinius jo kūrinius. "Angelų takais" – virtualios realybės filmas sukurtas perteikti M.K. Čiurlionio kūrybą naujai, inovatyviai ir dar nematytai. Daugelis vaizdų rodomų filme yra atkartoti praktiškai identiškai, kas yra vaizduojama autoriaus originaliuose paveiksluose. Sudėjus daugumą paveikslų į vieną – yra nupasakojama virtuali kelionė taip kaip galėjo įsivaizduoti gyvenimą pats M.K Čiurlionis per savo sukurtus paveikslus ir muziką, o virtuali realybė tik sustiprina visus pojūčius, todėl moksleivis gali jausti, jog jis yra pagrindinis siužeto personažas, apie kurį sukasi visas VR filmo veiksmas. Šis virtualios realybės filmas leido iš naujo supažindinti plačiąją visuomenę su M.K. Čiurlionio kūrybą, išlaikant autoriaus stilistiką bei nekeičiant pačių originalų. Šis prestižinius bei nacionalinius apdovanojimus pelnęs virtualios realybės filmas "Angelų takais" puikiai parodė, kad moksleiviai noriai ne tik įsitraukia į filmo seansą, bet ir po to – patys savarankiškai nori gilintis į M.K. Čiurlionio kūrybą bei asmenybę. Virtualios realybės filmas yra puiki paskata pradžiai įdomiai pristatyti autorių, apie kurį moksleiviai gali toliau mokintis savarankiškai su mokytojais. Su šiuo projektu parodėme, kad aukščiausio lygio menas gali būti perteiktas virtualiai, neiškraipant ar sumenkinant tradicinio meno. Vertinant dabartinės skaitmenizacijos ir socialinių technologijų vartojimo tendencijas, galima teigti, kad ateityje menas virtualioje realybėje bus bene populiaresnis nei tradicinės meno formos realybėje. Todėl tai puiki galimybė jau dabar prisidėti prie šviesesnės moksleivių ateities gilinant jų kultūrinį sąmoningumą ir įsitraukiant kitokio pobūdžio pamokas, turinčias išliekamąją vertę.

Vilniaus m. sav.; Šiaulių m. sav.; Kauno m. sav.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Skaitmeninė kompetencija


Edukacija " Nuo Agluonos iki Apaščios- pažink Biržų miestą"

Aukštaitijos saugomų teritorijų direkcija

Atlikdami įvairias užduotis veiklos lapuose ,žaisdami susipažinsime su upėmis, kurios teka per Biržų miestą, keliausime prie Biržų pasididžiavimo, vienintelės Lietuvoje bastioninės pilies, Šv. Jono Krikštytojo bažnyčios, lankysimės prie oriosios Evangelikų reformatų bažnyčios ir galiausiai pasieksime Apaščios upę.
Laukia įdomi pažintinė kelionė Biržų mieste!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Edukacinis užsiėmimas "Vaizduotės magija knygų skirtukuose"

Šilutės rajono savivaldybės Fridricho Bajoraičio viešoji biblioteka

Edukacija "Vaizduotės magija knygų skirtukuose" bus suskirstyta į dvi dalis: įdomią istorijos ir diskusijų sesiją bei kūrybišką praktinę veiklą. Pirmoje dalyje vaikai sužinos knygų skirtukų atsiradimo istoriją ir pamatys įdomiausius pasaulio skirtukus per žaismingas pateiktis. Turės galimybę palyginti skirtukus, kaip jie atrodė seniau ir kaip jie laikui bėgant keitėsi. Antroje dalyje mokiniai įsitrauks į praktinę veiklą, mokydamiesi origami lankstymo technikos, įvairių dekoravimo būdų ir kultūrinių aspektų, susijusių su knygų skirtukų kūrimu. Pasigaminę skirtuką, įjungiant vaizduotę ir žaidybinius elementus, edukacijos dalyviai pristatys savo sukurtus skirtukus.


Grožio paslaptys pagal Kiprą Petrauską 5-8 kl. išvažiuojamoji Lietuvoje, išskyrus Kauno m. ir Kauno raj.

Tarpukario reklama skelbia: „Dėl to, kad Tavo veido oda pametė pirmykštę spalvą – neverta ašaroti. Nevilkindama įsigyk tualetinį Beraro „Kipro Petrausko“ muilą ir vėl turėsi švelnią sveiką odą.“ Tarpukario Lietuvoje grožis buvo puoselėjamas K. Petrausko vardiniu muilu. Kviečiame pasigaminti šio muilo repliką su dėžute. Gamindami kvapnų muilą, susipažinsite su Kipro Petrausko asmenybe, jo kūrybine veikla ir pomėgiais, išgirsite, kokiomis aplinkybėmis atsirado ir išpopuliarėjo Kipro Petrausko vardinis muilas. Taip pat apžvelgsime tarpukario reklamą ir to meto grožio idealus bei apsilankysime autentiškame Kipro Petrausko bute. Užsiėmimas bus įdomus visiems! Užsiėmimas gali būti pritaikytas mokiniams su judėjimo negalia - esant tokiam poreikiui prašome apie tai informuoti užsakymo metu.
Minimalus užsiėmime dalyvaujančių mokinių skaičius - 25, užsakant ne mažiau nei 2 užsiėmimus, vedamus vienas po kito.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Vėtrungė - unikalus Mažosios Lietuvos žvejų raižybos, tautodailės pavyzdys, neturintis analogų visame pasaulyje. Vėtrungių atsiradimo istorija paprasta. Kad būtų lengviau kontroliuoti žvejybą Kuršių mariose. 1844 m. Prūsijos valdžios įsakymu įvesta speciali ženklinimo sistema - stačiakampio forma, išmarginta atitinkamu spalvų deriniu. Ilgainiui Kuršių marių žvejai ėmė puošti paprastas identifikacines vėjarodes, joms suteikdami tikrų meno kūrinių formas. Edukacijos metu moksleiviai susipažins ne tik su vėtrungių istorija, tradicijomis, bet ir išgirs vėtrungių meistrų pasakojimus trumpuose video filmukuose, turės galimybę padiskutuoti apie žvejybos įstatymą ir žmogaus teises. Pamatys vėtrungių krikštatėvio foto figūrą, atitinkančią tikrąjį inspektoriaus ūgį ir išvaizdą. Susiprojektavę, nudažę ir surinkę savo asmenines vėtrunges, moksleiviai turės galimybę sužaisti "Laivų mūšį", kuris ugdo moksleivių strateginį mąstymą. Ši edukacija moksleiviams padės ugdyti tautinį tapatumą ir etnokultūrinį raštingumą, pažinti ir vertinti tradicinę kultūrą, suprasti jos gyvybingumą ir nuolatinį atsinaujinimą, sąsajas ir skirtumus su kitomis kultūromis, suvokti save kaip kultūros puoselėtoją.


Edukacinės programos metu vaikai supažindinami su tradiciniais lietuvių žaidimais, turinčiais dainuojamųjų elementų.
Edukacinės programos veiklos - 2-3 skirtingi žaidimai, priklausomai nuo vaikų amžiaus ir bendro grupės susidomėjimo konkrečiu žaidimu. Pagrindiniai žaidimai yra: „Jurgeli, meistreli", „ Skrido žvirblis" bei „Klausė žvirblis čiulbuonėlis". Papildomi žaidimai gali būti susipažinimo arba nusiraminimo, priklausomai nuo konkrečios grupės poreikių.
Tikslas: ugdyti tradicinės kultūros pažinimą bei vaizduotę, verbalinius, lingvistinius ir protinius gebėjimus.
Uždaviniai: mokyti vaikus tradicinių lietuviškų dainų vaikams prieinama forma; supažindinti vaikus su tradiciniais žaidimais; skatinti aktyvų mokymąsi ir socializaciją vaikams prieinamu turiniu bei forma.
Teikiama paslauga yra aktuali tiek Dainų švenčių metams (2024 m.), tiek Lietuvių liaudies dainų metams (2025 m.)

Edukacinė programa gali būti pritaikyta ir asmenų su individualiais poreikiais grupėms.


Paslaugos tikslas: pasitelkus žaidybine prasme patrauklias edukacines priemones, ugdyti moksleivių pilietinį sąmoningumą, praplėsti jų žinių akiratį, aktualizuoti Lietuvos sporto istoriją. Siekiant minėto pagrindinio tikslo, paraleliai lavinti programos dalyvių kūrybingumą, analitiškumą, komandinio darbo gebėjimus.
Paslaugos uždaviniai: (1) Supažindinti dalyvius su Lietuvos kūno kultūros ir sporto paveldu, puoselėjant sporto atminimą tradicijas ir olimpines vertybes; (2) Praplėtus žinių akiratį, įtvirtinti žinias pasitelkiant intelektinį žaidimą - kryžiažodį; (3) Skatinti domėjimąsi Lietuvos sporto istorija; (4) Lavinti kūrybingumą, analitinį mąstymą, reakciją, komandinio darbo įgūdžius.
Programos pradžioje, pasitelkiant vaizdinę medžiagą, trumpai pristatysime sporto istoriją, pabrėžiant svarbiausius etapus, garsiausius sportininkus, jų laimėjimus ir apdovanojimus. Po teorinio įvado programos dalyvių lauks komandinis kryžiažodžio sprendimo žaidimas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Šiaulių rajono savivaldybės Vytauto Vitkausko viešoji biblioteka

Edukacinio užsiėmimo tikslas – skatinti mokinių domėjimąsi Kuršėnų krašto istorija, patrauklia forma supažindinti juos su kultūros paveldo objektais, ugdyti žingeidumą  bei kūrybiškumą, pasigaminant savitą magnetuką.
Uždaviniai:
1. Ugdyti vaikų kūrybinį mąstymą ir kūrybiškumą bei skatinti bendradarbiavimą, taikant įvairius neformalaus ugdymo metodus.
2. Ugdyti pilietiškumo, pažinimo ir kultūrinę kompetencijas.
3. Dalyvius supažindinti per Kahoot programą su Kuršėnų žymiais objektais, paveldu, tradicijomis.
4 Pristatyti metalinių ženkliukų (magnetukų) gaminimo procesą ir skatinti nupiešti asmeninį magnetuką.
Atvykus į Šiaulių rajono savivaldybės Vytauto Vitkausko biblioteką, mokinius pasitiks edukatorė, kuri prisistatys edukacinį užsiėmimą surengs azartišką viktoriną per Kahoot programą. Žaisdami tuo pačiu metu vaikai susipažins su Kuršėnų žymiais objektais, kultūra, tradicijomis. Sužinos kaip atsirado Kuršėnų pavadinimas, kuo ypatinga ir išskirtinis šis miestas.
Antra, mokiniai supažindinami su metalinių ženkliukų (magnetukų)  aparatu, papasakojamas procesas,  pristatomos gamybai reikalingos medžiagos. Kiekvienas mokinys turės galimybę pats išbandyti aparatą prieš tai susikūręs unikalų magnetuką, atspindintį Kuršėnų miestą.


Krioklių laiptais į geologinę praeitį (5-6 kl.)

Būna Lietuvoje vietų, kad tiesiog nesitiki, jog esi savo gimtojoje šalyje. Kviečiame pasivaikščiojimui prie unikalaus Vilsos upelio. Tai vienintelis upelis Lietuvoje, kuriame susiformavo natūralūs kriokliai. Nepaprasto grožio gamtoje eisime miško takeliais, lipsime per medžių išvartas, kilsime ir leisimės upės slėnio šlaitais bei kirsime upę siaurais tilteliais. Upelio krante esančiose atodangose aptiksime prieš šimtus tūkstančių metų gyvenusių organizmų fosilijas, atliksime lauko eksperimentus, kurie padės suprasti žemės gelmių svarbą. Pakalbėsime apie praeityje vykusius ir šiuo metu vykstančius gamtinius procesus, nulėmusius šios unikalios aplinkos atsiradimo istoriją. Susipažinsime su Lietuvos paviršių suformavusiais ledynais bei laikotarpiais, kai jie nutirpdavo - tarpledynmečiais. Ekskursijoje vaizdingai, aiškiai ir suprantamai pateiksime moksliniais tyrimais pagrįstas žinias, kurios leis mokiniams patirti pažinimo džiaugsmą, suvokti gamtos įvairovę, vientisumą ir harmoniją, paskatins mokinius domėtis gyvosios ir negyvosios gamtos objektais, kurs tvirtesnį ryšį su gimtosiomis vietomis. Ekskursijos metu tapsime tikros geologinės ekspedicijos dalyviais. Po šios išvykos kiekvienas pasijus atradėju, ne vienam kils noras daugiau sužinoti, tyrinėti, keliauti bei jaustis socialiai atsakingu už savo šalies gamtos išteklių tvarų naudojimą.


Pažink paveldą. Kryždirbystės kelias nuo sodžiaus iki muziejaus

Vis didėjant globalizacijai ir augant populiariosios kultūros dominavimui kasdienybėje, Birštono Sakralinis muziejus kviečia atsigręžti į išskirtinę, tarptautiniu mastu UNESCO pripažintą unikalią lietuviškosios meninės tradicijos elementą – kryždirbystę ir jos elementus. Šia kultūrinės edukacijos paslauga siekiama stiprinti kultūrinį ir tautinį identitetą, ugdyti kultūrinį sąmoningumą, taip užtikrinant tautinės tradicijos išsaugojimą ir perdavimą ateities kartoms globaliame pasaulyje.
Edukacijos metu mokiniams bus pristatomos kryždirbystės tradicijos ir istorija, skiriamos užduotys, skatinančios nepriklausomą informacijos rinkimą bei kritinį mąstymą ir naujų žinių pritaikymą žaidimo-viktorinos metu. Netradicinis mokymasis, susipažinimas su naujomis meninės raiškos formomis muziejuje ugdys kultūrinio gyvenimo įgūdžius ir užtikrins stipraus kultūrinio identiteto puoselėjimą.


Viešoji įstaiga "Kultūrinių projektų centras"

Mes visi gyvename nuolatinėje vaizdų, garsų ir žodžių apsuptyje. Kasdieninėje komunikacijoje, žodžius išreiškiančius jausmus bei emocijas pakeičiame ikonografija, memais, ar kitais vaizdais. Mūsų sakiniai trumpėja, o vaizdų daugėja. Rašytinis tekstas nepraranda savo svarbos ir poveikio stiprumo, tačiau kinta mūsų ir jaunosios kartos santykis su ja. Gebėjimas nepaviršutiniškai mąstyti ir perteikti žodžius bei jausmus vaizdais yra lavinamas įgūdis, kuris tampa itin svarbus išsilavinusiam šuolaikiniam žmogui. Šių audiovizualinių dirbtuvių metu mokinsimės ne tik kitaip pamatyti ir prisijaukinti literatūros kūrinius, bet ir mokinsimės mąstyti judančiais vaizdais. Mokiniai drauge su pripažintais kino režisieriais Andriumi, Blaževičiumi, Marat Sargsyan, mokinsis kino kalbos pagrindų, aptars pasirinktą poezijos kūrinį, ieškos tinkamų vizualinių raiškos priemonių tiksliai perteikiančių jausmus, pojūčius ir mintis. Mokiniai, savo turimomis kasdieninėmis priemonėmis - mobiliaisiais telefonais mokinsis filmuoti, montuoti filmuotą medžiagą. Rezultatas – trumpas video kūrinys, inspiruotas eilėraščio, tarsi vaizdo poezija.


Online spektaklis  „Debesys“ (nuotolinė paslauga)

Režisierę ir dailininkę Aušrą Bagočiūnaitę Paukštienę sukurti spektaklį įkvėpė debesų tema. Dangumi praplaukiantys debesys kūrėjai asocijuojasi su laisvės, gyvenimo tėkmės ir efemeriškumo metaforomis. Teatro „Lėlė“ dramaturgės N. Indriūnaitės autentiškų pokalbių su savo anūke užrašai virto idėjiniu pjesės pagrindu: čia, per keletą metų užrašinėtus senelės ir anūkės kasdienių pasikalbėjimų fragmentus, skleidžiasi pasaulio pažinimo tema, talpinanti tiek šmaikščius vaikiškos logikos paradoksus, neribotą fantaziją, tiek gyvenimišką vyresnio žmogaus išmintį. Klausimai apie gamtos reiškinius ir slėpinius, žmogaus gyvenimą, tarpusavio santykius, moralę, vertybes, kasdienybės įspūdžiai – visa tai kuria vaiko ir senelės dialogą, kuriame mokytojo ir mokinio figūros, vaidmenys nuolat keičiasi vietomis ir tai, kas suaugusiąjam „savaime“ aišku – tampa neaišku arba iš naujo atrasta, ir atvirkščiai – vaiko fantazija, kupina mitologinės, kone mistiškos pasaulio pajautos, pažeria kvapą gniaužiančių atsakymų, vertinimų ir apibendrinimų.


Pasinerkite į kūrybinį nuotykį „Komandos jėgos mandala“ ir patirkite bendrakūrybos proceso džiaugsmą.  Sukurkite unikalią didelę mandalą, kuri atspindėtų jūsų klasės komandinę dvasią ir papuoštų mokyklos erdves.
Mandala (iš sanskrito kalbos: मण्डल, maṇḍala) yra simetriška, apskritimo arba kvadrato formos geometrinė kompozicija, simboliškai vaizduojanti tam tikrą dvasinę, kosminę arba psichologinę tvarką.
Mandalos kūrimas – įtraukianti ir išlaisvinanti kūrybiškumą veikla. Edukacijos metu pirštais nutapysite didžiulę (1,23 m. skersmens) mandalą ant paruošto balto popieriaus raižinio. Naudosime kūrybiškumą skatinančias technikas, judesio, kvėpavimo, garso, vaizduotės, tylos ir susikaupimo pratimus, kurie padės mums pasiekti reikiamą kūrybinę būseną. Susipažinsite su mandalos simbolika ir ugdysite savo meninius gebėjimus. Atrasite savyje naujas idėjas, mintis, jausmus ir pojūčius, kurie bus indėlis į komandos kūrybinę raišką.
Vizualinis projekto rezultatas – edukacijos metu mokinių sukurta mandala, tinkama kūrybiškam eksponavimui mokyklos erdvėse, kur visi galės ja grožėtis.
„Komandos jėgos mandalos“ kūrimui naudojamas profesionalios raižinių meistrės Ingos Grinskytės Gulbinienės rankomis išraižyta popierinė mandala. Inga jau daugiau nei 10 m. organizuoja popierinių raižinių parodas, kuria didelių matmenų menines raižinių instaliacijas ir plėtoja inovatyvų požiūrį į popierinių raižinių meną.

Susisiekite su mumis, sužinokite daugiau ir susitikime!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Susipažinkime: Vasario 16-osios simboliai

Kodėl ir kaip švenčiame Vasario 16-ąją? Ką reiškia sąvokos VALSTYBĖ, LAISVĖ, NEPRIKLAUSOMYBĖ ir SIGNATARAS? Keliaudami Signatarų namų ekspozicija ne tik geriau susipažinsime su šiomis sąvokomis, bet ir trumpam įsijausime į muziejininko vaidmenį - grupėse tyrinėsime vieno iš signatarų, Jono Basanavičiaus, autentiškus daiktus ir bandysime sužinoti, ką jie mums gali papasakoti apie šią, daugiau nei prieš 100 metų gyvenusią Lietuvos istorijos figūrą. Aplankysime autentiškas erdves, tarp kurių - Lietuvos Nepriklausomybės akto pasirašymo kambarys. Jūsų laukia linksmi žaidimai ir interaktyvios užduotys, kurios sukurs smagią ir įsimintiną apsilankymo muziejuje patirtį.


Edukacinė programa „Medžio kultūra" (1 - 4 kl.)

Užsiėmimo metu tradicinė lietuvių liaudies kultūra pristatoma kaip medžio kultūra. Iš visų amatų šakų Lietuvos kaime svarbiausias buvo medžio apdirbimas. Mokiniai supažindinami su etnografiniais eksponatais - pristatomi mediniai namų apyvokos rykai, baldai, darbo įrankiai, dievdirbių kūriniai. Išryškinama liaudies skulptūros vertė. Akcentuojama būsimojo drožinėtojo pirmoji gyvenimo ir kūrybos mokykla – ganykla. Didesnis dėmesys užsiėmimo metu skiriamas tradicinei žaislininkystei. Demonstruojamas video siužetas iš žaislininkystės amato puoselėtojo kūrybinių dirbtuvių. Žaidžiama su autentiškų žaislų kopijomis: kleketais, tarškynėmis, švilpukais, sukučiais, suneriamais galvosūkiais ir kt. „Vilkeliai" pristatomi kaip vieni seniausių ir labiausiai paplitusių vaikų žaislų įvairiuose pasaulio kraštuose. Aiškinamasi gaminamo žaislo pavadinimo kilmė - kuriamas „vilkelio" atsiradimo pasakojimas. Kūrybinių dirbtuvių metu mokiniai dekoruoja medinį vilkelį. Rengiamos grupinės „vilkelių" leidimo varžybos.


Helovino orientacinis žaidimas Marijampolėje

Helovino orientacinis žaidimas

Manyta, kad mirusiųjų sielos bei kitos dvasios per Heloviną, įžengia į tikrąjį pasaulį ir jame klajoja. Buvo bijoma, kad Helovino naktį iš namų išėję žmonės, susitiks tas sielas. Kaip žmonės sugalvojo, apgauti tas sielas? Tikėta, kad tada sielos ir dvasios nesugebės atpažinti žmonių.

Iš Airijos atkeliavo Helovino žibintų tradicija. Airių legenda pasakoja apie girtuoklį ir sukčių Džeką, kuris sugebėjo apgauti patį Šėtoną. Sakoma Džeko siela, pasiėmusi žibintą, klajoja po šį pasaulį. Iš ko buvo pagamintas Džeko sielos žibintas?

Tai tik keletas užuominų iš daugybės užduočių apie Helovino šventės paslaptis, kurias jums reikės išsiaiškinti. Reikės aplankyti vietas, kurių galbūt anksčiau dar nematėte! Tegul miesto gatvės, pastatai, jų užeigos ir skersgatviai prabyla! :)

Jums nebūtina įminti visų mįslių ir užduočių, bet negi pusiaukelėje pasiduosite. Laimės ta komanda, kuri surinks daugiausia taškų ir kuri greičiausia atvyks į finišo vietą!

Interaktyvios programėlės pagalba, turėsite 2 valandas neišdildomiems įspūdžiams ir nuotykiams.


Interaktyvi pamoka „Keliaujanti cirko laboratorija“

Interaktyvi pamoka "Keliaujanti cirko laboratorija"  susideda iš trijų dalių. 10min teorija, 30 praktika ir 5 min namų darbai.
Teorija: dalyviams išaiškinama ir pademonstruoams kaip nsudojema įvairi cirko įranga.
Praktika: dalyviai suskirstomi į grupes. Kiekviena grupė gauna skirtinga cirko įrangą. Kas 5min pagal komandą grupės pereina prie kitos cirko įrangos, kad visi viska išbandyti.
Namų darbai: pabaigoje dalyviai apklausiami kas patiko ir kaip sekėsi. Užduodamin nesudėtingi koordinacijos pratimai išmokti namuose.


Aktyvaus edukacinio užsiėmimo metu mokiniai susipažins su aviacijos istorija nepriklausomoje Lietuvoje, gilins bei plėtos suvokimą kokį poveikį Lietuvai padarė  Dariaus ir Girėno skrydis per Atlanto vandenyną lėktuvu „Lituanica“. Mokiniai susipažins su „Lituanicos“ skrydžio istorijos įdomybėmis, nuo lėktuvo parengimo skrydžiui, juridinių skrydžio aspektų iki katastrofos priežąsčių ir daugelio kitų neatsakytų klausimų. Išklausę "Lituanicos" skrydžio istoriją ir pažiūrėję dokumentinę mdžiagą apie muziejaus pirmąjį eksponatą „Lituanica“ lėktuvo repliką, analizuos  tuometinės technikos galimybes įveikiant Atlanto vandenyną be sustojimo ir vertins, koks turėjo būti lakūnų pasirengimas tokiam ilgam ir sudėtingam skrydžiui.  Mokiniai ugdysis kritinį mąstymą dirbant grupėse, iš pateiktų dokumentų bei daiktų, turės surasti ir atrinkti tik tuos, kuriuos Darius ir Girėnas pasiėmė į lėktuvą kaip būtiniausius daiktus skrydžiui per Atlanto vandenyną. Mokiniai diskutuos, argumentuos savo pasirinkimus, darys išvadas, pateiks savo įžvalgas, kodėl atrinko būtent tuos daiktus ir dokumentus.
Praktinėje edukacinio užsiėmimo dalyje mokiniai mokysis pilotuoti lėktuvą - lėktuvo simuliatoriumi.


Siekdami vaikams padėti pažinti paslaptingą dinozaurų pasaulį ir paleontologijos mokslą, kviečiame į edukaciją „Atrask dinozaurą“, kurios metu mokiai skaptuos molio lentelę ir ieškos dinozauro fosilijos. Fosilija yra  reikšmingiausia archeologinio paveldo dalis, dėka kurios tyrinėjimo, mokslininkai atskleidė žemės gyvybės istoriją ir evoliucijos procesą. Edukacija „Atrask dinozaurą“ susideda iš trijų dalių: teorinės, patyriminės ir praktinės. Teorinės ir patyriminės edukacijos dalių metu (trukmė – iki 15 min.) edukatorius supažindins vaikus su įdomiausiais faktais apie dinozaurus. Atviros diskusijos metu dalyviai gilinsis į mėsėdžių bei žolėdžių dinozaurų skirtumus, ieškos panašumų tarp dinozaurų ir jų palikuonių paukščių, apžiūrinėdami parke esančius dinozaurus, judančius, skleidžiančius garsus ir fiziniais išmatavimais atitinkančius anksčiau gyvenusius „baisiuosius driežus“. Praktinėje edukacijos „Atrask dinozaurą“ dalyje (trukmė – 30 min.) edukatorius supažindins vaikus su paleontologo profesija, jo darbo įrankiais, pagrindinėmis skaptavimo taisyklėmis ir specifika, fosilijos teoriniu apibrėžimu. Skaptuodami molio lenteles bei ieškodami dinozauro fosilijos vaikai praktiškai atras kelis žemės sluoksnius: molį ir smėlį, individualiai rinksis geriausią skaptavimo strategiją. Mokiniai ras vieną iš 4 keturių dinozaurų griaučių fosilijų: tiranozauro, stegozauro, triceratopso arba branchiozauro. Skaptavimo patirtis formuos dalyvių kritinį mąstymą,  lavins kruopštumą, atsakingumą, stiprins kultūrinį sąmoningumą. Išskaptuota fosilija atitenka vaikams. Šis praktinis darbo rezultatas motyvuos vaikus grįžus namo pasidalinti su tėvais žiniomis apie dinozaurus, paleontologiją, kas padės dar geriau įsisavinti per edukaciją išgirstą informaciją.


“Kūno ekspresija: išmok skaityti kitų mintis!”

Kelias kalbas mokate? Lietuvių, anglų, rusų, vokiečių, prancūzų....? Dvi, o gal visas penkias ar net daugiau? Kaip manote, kiek laiko užtrunka išmokti vieną kalbą? Mėnesį, du mėnesius, metus? O ar žinote, kad yra kalba, kuria galite bendrauti visame pasaulyje ir kurios nereikia mokytis metų metus? Kalba, kuri yra seniausia iš visų kalbų ir kurios gramatika yra suprantama visiems šio pasaulio žmonėms? Kūno kalba sudaro 55% informacijos, kurią mes perduodame vieni kitiems kūno signalais, gestais, mimika. Didžiausią dalį informacijos mes gauname stebėdami ir bendravimą analizuodami vizualiai. Kūno kalba nemeluoja. Jei yra nesutapimas tarp žodžių ir kūno signalų, žmonės paprastai pasitiki pastaraisiais. Edukacijos metu mokiniai lavins kūno ekspresijos ir neverbalinės komunikacijos gebėjimus. Sužinos ir praktiškai išbandys svarbiausius pirmojo įspūdžio, empatiško bendravimo, streso įveikos per kūno kalbą aspektus. Įgaus daugiau pasitikėjimo savimi, ugdys kūrybingumą ir kritinį mąstymą. Mokysis tolerancijos, lygybės ir pagarbos bendravime.


Viešoji įstaiga "Trakų Vokės dvaro sodyba"

Didelis gyvenimo tempas ir aktyvus informacinių technologijų skverbimasis į kasdienį gyvenimą paveikia mokinių įsitraukimą į aktyvų laisvalaikį. Kartos keičiasi, keičiasi įpročiai ir pomėgiai. Kokį džiaugsmą kažkada suteikdavo išvykos į gamtą ar kaimą. Šiandien tenka sugalvoti įdomių žaidimų, kad vaikai norėtų žaisti, dalyvauti užsiėmimuose, kad judrūs žaidimai konkuruotų su kompiuteriniais. Orientacinis žaidimas – tai veikla skirta moksleiviams, kurie nori su vietovės lankytinais objektais susipažinti kitaip. Tikslas – ne tik surasti užduotyje aprašytą vietą ir susiorientuoti aplinkoje, tačiau svarbu įveikti logines, su dvaro gyvenimu susijusias užduotis, taip praplečiant savo akiratį ir papildant istorines žinias. Atvykę išbandyti orientacinį žaidimą dvaro teritorijoje, moksleiviai atras daug įdomių objektų, patrauklių, vietų. Žaidimo pavadinime slypi kvietimas jas atrasti, pažinti ir tyrinėti. Orientacinis žaidimas – smagi, aktyvi ir įtraukianti veikla. Tai lyg varžybos, kurioms nereikia specialaus fizinio pasiruošimo, todėl dalyvauti gali visi mokyklinio amžiaus vaikai. Supažindinus su žaidimo taisyklėmis dalyviai yra paskirstomi arba pasiskirsto patys į nedideles komandas. Vadovaudamiesi stilizuotu teritorijos žemėlapiu ir užduočių tekstais išgvildena užduotis, o teisingus atsakymus suranda pažymėtose vietose esančiose lentelėse su žaidimo simboliais. Žaidimą laimi daugiausia teisingų užduočių per trumpiausią laiką išsprendusi komanda. Orientacinis žaidimas "Atrask, pažink, tyrinėk" – tai aktyvi edukacinė kelionė, pasakojanti negirdėtas dvaro gyvenimo istorijas ir kviečianti aktyviai įsitraukti pačius žaidėjus. Laimėjusios komandos laukia apdovanojimas, o kitų dalyvių – azartas, lenktyniavimo ir pažinimo džiaugsmas.


,,Misija (Ne)Įmanoma''. Patirtinis edukacinis žaidimas 7-8 kl. mokiniams

Žaidimą ,,Misija (Ne)Įmanoma’’ užpildo linksmų, kūrybiškumą skatinančių, keistų, nepatogių, tačiau būtinai kultūrinį akiratį plečiančių, draugystę skatinančių ir komandą formuojančių užduočių vykdymas, unikalios piešimo ir rašymo simbioze paremtos refleksijos, sukuriančios dalyvių tarpe taip reikalingą bendrumo jausmą. Užsiėmimo metu dalyviai ne tik piešia, konstruoja, vaidina, dainuoja ir t.t., jie per savo patirtį ir išgyvenimus išjaučia bendruomenės iššūkius, geba juos įvardinti ir pasiūlyti būdų jiems išspręsti, ima labiau vertinti unikalius kolektyvo narių gebėjimus ir vienoje ar kitoje meno srityje bei jų indėlį į bendrą komandos sėkmę.
Edukacijos programą sudaro: susipažinimas, klausimų ratas, ,,ledlaužiai’’ pratimai, žaidimo pristatymas, strategijos planavimas, žaidimo procesas, užsiėmimo refleksija.
Mūsų didelės komandos tikslas - mokyklos bendruomenės bendravimo kultūros bei moksleivių kūrybiškumo puoselėjimas per kultūrinę raišką bei kultūrinį sąmoningumą.
Edukacija remiasi David Kolb patirtinio ugdymo principu, taip pat ,,Nesmurtinės komunikacijos’’ bei ,,Ubuntu’’ filosofijomis, S. Covey visų savo būties lygmenų pažinimo bei jų lavinimo principais.
Kultūrinio, kūrybiškumą ugdančio žaidimo ,,Misija (Ne)Įmanoma’’ vedliai - jungtinė lektorių grupė iš Whatansu komandos.
Kadangi mūsų kolektyvas yra platus, eduakcija  vienu metu gali vykti kelioms grupėms/klasėms iš karto.


Paskaita, kurios metu pristatomos bazinės žmogaus emocijos kultūriniu ir biologiniu pagrindu. Pristatomas mokslinis eksperimentas kaip emocijų universalumas buvo tyrinėjamas skirtingose kultūrose ir gentyse. Prakaitnių užduočių metu vaikai dalyvaus skiringose situacijose su dramos elementais. Nagrinėjamos situacijos, kai susitinka skirtingų kultūrų žmonės ir kaip jie vieni kitus supranta. Paskaitos trukmė 1,5 val.


Klaipėdos miesto savivaldybės Mažosios Lietuvos istorijos muziejus

Nuo papiruso iki ...
Rankiniu būdu gamindami popieriaus lapą gilinsimės į jo atsiradimo istoriją, rūšių įvairovę ir panaudojimo galimybes.


Edukacija “Miško kvapų terapija”, kurios tikslas pasigaminti miško kvapą namams, sugrįžti į protėvių laikus, kai geriausia vaistinė buvo šalia esančiame miške, prisiminti senus papročius, atkurti ryšį su gamta, prisiminti jos naudą. Šiame susitikime kalbėsime apie kvapniuosius miško spygliuočius ir jų naudą žmogui, pasakosime apie jų skirtingas gydomasias savybes, pasinersime į miško kvapų simfoniją kupiną paslapčių ir pamirštų receptų. Miškas jau senovėje buvo aprašytas ir apdainuotas mistinėje ir grožinėje literatūroje ir užėmė labai svarbią vietą mūsų protėvių kasdienybėje.
Šiame susitikime prisiminsime senolių mediciną, miško naudą ir svarbą žmogui ir visam pasauliui bei pamirštas jo gėrybes.
Dalyviai išgirs naudingų patarimų ir pamokymų, kaip iš miško spygliuočių pasigaminti namų kvapus, bandys atspėti skirtingus spygliuočius pagal kvapus, juos paliesti ir pajusti. Žaismingai aptarsime gamtosaugos temą, kuri labai aktuali šiame laikotarpyje.
Renginio metu mokiniai pasigamins “miško kvapą” iš eterinių aliejų ir spygliuočių šakelių parsinešimui į namus.


Praverkime duris į stebuklingą spalvų pasaulį, kur gyvena trys spalvos: Geltona, Raudona ir Mėlyna. Edukacija pagal knygą „Spalvų namelis“ išlaisvins vaikų vaizduotę, žadins vaikų susidomėjimą knygomis, supažindins su pirminėmis ir išvestinėmis spalvomis. Sekdami savo smalsumą vaikai sužinos, kas atsitinka, kai spalvos susidraugauja. Mokysimės neužsisklęsti savo kambarėliuose ir būti atviri mus supančiam pasauliui. O pravėrę paslaptingas dureles išvysime spalvotus stebuklus! Patys maišysime spalvas, užduosime klausimus, bendrausime, kursime, smalsausime, daug šypsosimės ir dar daugiau stengsimės. Juk norime, kad mūsų pagaminti ir išdekoruoti „stebuklingi rakteliai“, sukurti knygos personažai ar naujas knygos viršelis būtų tikrai ypatingi (konkrečios veiklos parenkamos pagal vaikų amžių).
Taip pat, su vaikais kalbėsime apie tai, kokį vaidmenį atlieka knygos autorius ir knygos iliustratorius, kaip gimsta knyga bei koks yra iliustracijų kūrimo procesas.
Išlaisvinkime savo kūrybiškumą drauge!

Edukaciją veda knygos „Spalvų namelis“ autorė bei knygos „Tapukas ir emocijų kuprinė“ iliustratorė Renata Bee.
Trukmė 60 min.


V. Mykolaičio-Putino gyvenimo ir kūrybos raida

Edukacinėje programoje svarbiausia yra pažintinė dalis. Ji vykdoma ekspozicijos salėje, prie pagrindinius V. Mykolaičio-Putino gyvenimo ir kūrybos bruožus pristatančių stendų. Edukacinio užsiėmimo dalyviai bus supažindinami su svarbiausiais V. Mykolaičio-Putino gyvenimo ir kūrybos raidos etapais, pagrindinėmis veiklos kryptimis. Bus pristatyti pagrindiniai rašytojo kūrybos bruožai, svarbiausi skirtingų žanrų kūriniai, atskleista gyvenimo ir kūrybos sintezė. Moksleiviai turės galimybę pamatyti V. Mykolaičio-Putino kūrybą interpretuojančius dailės kūrinius, autentiškus, su rašytoju ir jo giminaičiais susijusius eksponatus. Edukacinės programos metu mokiniai aktyviai dalyvaus diskusijoje, interpretuos kūrinius, atsakys į anketos klausimus, įgaus naujos kultūrinės patirties muziejaus ekspozicijos ervėje, sužinos svarbiausius V. Mykolaičio-Putino biografijos faktus, kūrinius, jų kontekstus, kūrybos bruožus, gebės interpretuoti svarbiausius rašytojo kūrinius, kritiškai juos vertinti, suvokti gyvenimo ir kūrybos neatsiejamumą. Edukacinė programa atitinka ugdymo programą.


Vilkaviškio rajono Suvalkijos (Sūduvos) kultūros centras-muziejus

Edukacinė programa skirta 1 – 5 klasių moksleiviams. Programos tikslas – supažindinti su etnokultūra žaidimų pagalba. Pasakojama žaislų atsiradimo istorija, gaminimo procesas, pristatomos medžiagos iš kurių buvo gaminami žaislai. Edukacinės programos metu dalyviai žaidžia XX ir XXI a. judrius bei loginius komandinius žaidimus, kurių metu susipažįsta su senaisiais buities daiktais.


Amsterdamo mokyklos muziejus įsikūręs išskirtiniame 1928 m. statytame Amsterdamo mokyklos stiliaus pastate (architektas – Jokūbas Peras), vieninteliame tokiame Baltijos šalyse. Šiame prabangiame apartamente atkurti originalūs interjero elementai ir sukurta autentiška tarpukario Kauno gyventojo namų erdvė.
Ekskursijos metu dalyviai trumpam nusikelia į tarpukario Kauną, 1928-uosius; moksleiviai pažiūri į tarpukarį iš arti, nes muziejaus eksponatus galima liesti ir jais naudotis – sėdėti ant originalių baldų, pagroti fortepijonu, vartyti to meto periodinius leidinius.
Per pasakojimus skirtinguose apartamento kambariuose, kvapus, fone skambančią muziką mokiniai pažins Pirmosios Lietuvos Respublikos kultūros paveldą, tuo metu vyravusią atmosferą.
Bendrosios ugdymo programos istorijos pamokų turinys bus papildomas įdomiais faktais apie laikotarpį, realių žmonių istorijomis. Edukacija supažindins su architektūros bei dizaino pavyzdžiais, kurie yra įspūdingi ir aktualūs net šiandien.
Ekskursijos metu su mokiniais bus diskutuojama apie tarpukario visuomenės gyvenimo būdą, įpročius, madas, taip pat ir vyravusias socialines ypatybes, įvairovę. Amsterdamo mokyklos muziejaus pastatas kadaise priklausė Lietuvos žydams, verslininkams Mozei Posvianskiui ir Giršui Klišui. Pastato architektas Jokūbas Peras bei dauguma pastato gyventojų tarpukariu taip pat buvo litvakai, tarpukariu vienas iš namo savininkų buvo LGBTAQ+ bendruomenės narys.
Po ekskursijos moksleiviai galės Kauną, kaip laikinąją sostinę, savo vaizduotėje nupiešti daug tiksliau.
Amsterdamo mokyklos muziejaus įkūrėjai už savo darbą puoselėjant Lietuvos kultūros paveldą Lietuvos kultūros paveldo instituto apdovanoti „Paveldo DNR“.


Spektaklis vaikams „Baltas Niekas ir Draugystė tyliai“ (su gestų k. integracija)

Koks yra pasaulis, kuriame nėra garso? Ar tikrai girdime, kai klausome? Ar esame geresni, kai girdime? Į visus šiuos klausimus bandys atsakyti aktorės bei režisierės Reditos Dominaitytės iniciatyva įkurtas „Knygos teatras“, išskirtinai inscenizuojantis lietuvių literatūrą. Savo antrąjį vaikams skirtą spektaklį „Baltas Niekas arba Draugystė tyliai“ pagal Sigito Gedos poeziją nugabens tiek mažus, tiek didelius į stebuklingą vaikystės pasaulį.
Naujasis spektaklis „Baltas Niekas arba Draugystė tyliai“, pasitelkdamas kosmoso ir virtualios realybės temas, supažindins šiuolaikinę vaikų kartą su lietuvių literatūra. Interaktyvus spektaklis mažiesiems, sukurtas bendradarbiaujant su Kernagio fondu, išsiskiria pasakojamuoju skaitoviniu žanru bei specialiomis priemonėmis, žadinančiomis jusles bei fantaziją.


Orientacinis-pažintinis žaidimas "Tiškevičių aukso skrynios beieškant"

Viešoji įstaiga Kauno rajono turizmo ir verslo informacijos centras

Orientacinis-pažintinis žaidimas „Tiškevičių aukso skrynios beieškant...“ skirtas 8–15 m. amžiaus vaikams. Tai aktyvus, įtraukiantis ir sumanumo reikalaujantis žaidimas, kurio tikslas – atskleisti dingusios paskutiniųjų Raudondvario dvaro šeimininkų, grafų Tiškevičių aukso skrynios paslaptį. Šis žaidimas – puiki pramoga, padėsianti vaikams geriau pažinti Raudondvario dvarą ir jo turtingą istoriją. Aukso skrynios paslapčiai atskleisti nebus reikalingos jokios specialios priemonės ar įranga – tik sumanumas ir atidumas. Pateiktas užduotis žaidimo dalyviai iššifruos ir tikslą pasieks tik veikdami išvien! Prieš pradedant žaidimą, aukso skrynios ieškotojus grafienė Rozalija pakvies į ekskursiją po Raudondvario dvaro teritoriją, trumpai supažindins su dvaro istorija ir šiandiena. Leiskitės į nepamirštamą nuotykį Raudondvario dvare ir atverkite paslaptingąją aukso skrynią!


Tikslas: Sukurti atviruką iš džiovintų augalų.
Uždaviniai: 1. Supažinti su plokščiosios floristikos viena iš rūšių - atviruku. 2.  Susipažinti su augalų džiovinimo atvirukams ypatumais. 3. Išmokti sukomponuoti augalus. 4. Išmokti suklijuoti augalus.
Įvardinus atviruką kaip vieną iš plokščiosios floristikos rūšių, mokymų metu mokiniai kurs savo pasaką iš augalų, kurią jiems papasakojo lapeliai. Išklausys instruktažo, kaip klijuoti džiovintus augalus, išsiaiškins iš kokių formų sudaryta jų pasirinkta norima sukurti figūra. Gavę sudžiovintų augalų lapus, dėlios, klijuos. Baigus kurti aptariamas gautas rezultatas, kaip ir kas pavyko, ko tikėjosi, aptariamas darbų savitumas ir individualumas. Atviruką pasiliks sau.


„Kvapnią kasdienybę dovanojantis rankų darbo muilas" 1-4 kl. mokiniams

Šiaulių rajono savivaldybės etninės kultūros ir tradicinių amatų centras

Atvykite į Kuršėnų dvarą ir susipažinkite su muilo atsiradimo istorija, gamybos būdais, pirmaisiais muilo receptais. Išgirskite muilo pavadinimo legendą. Pamatykite kaip damos XIX a. kurdavo kvapnius muilus, juos maišydavo su gėlių žiedlapiais, žolelėmis, uogomis, sėklomis bei išgaudavo netikėčiausias spalvas ir kvapus.
Edukacija „Kvapnią kasdienybę dovanojantis rankų darbo muilas” skirta 1-4 kl. mokiniams norintiems pažinti muilo gamybos amatą, kuomet muilas gaminamas naudojant muilo bazę.  Tikslas  - skatinti gausesnį mokinių domėjimąsi tradiciniu muilo gamybos amatu, siekiant supažindinti, perduoti ir išsaugoti.
1.  Supažindinti mokinius su muilo atsiradimo istorija, jo gamybos būdais;
2. Leisti dalyviams tiesiogiai prisiliesti prie kūrybos proceso, skatinant kūrybiškumą ir naujų pomėgių vystymąsi.
3. Perduoti muilo gamybos amatą ateities kartoms.
Edukacija susideda iš dviejų dalių: 1. Muilo gamyba - dalyviams bus pateikiama teorinė medžiaga apie muilo atsiradimo istoriją, jo gamybos būdus. Tuomet, vaikai savarankiškai kurs muilo idėją ir mėgins ją įgyvendinti. Pasirinks muilo kvapą, žoleles, žiedlapius, uogas, sėklas,  formą. Maišys ir derins spalvas, sluoksnius muilą kurs ornamentus. 2. Muilo įpakavimas: naudodami spalvotą popierių, kartoną gamins ir dekoruos dėžutes ar maišelius muilo įpakavimui.
Visi išsineš estetiškai supakuotą gaminį, kuris džiugins ne tik patį gamintoją, bet tiks kaip puiki dovana draugui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Dieveniškių apylinkėse dominuoja kraštovaizdis su unikaliu 19 a. pabaigos 20 a. pradžios paveldu- gatviniais kaimais,  bei neįprastu trobesių statymo būdu- sujungiant pirkią su tvartu po vienu stogu, pavadinant tokį statinį „rūmu“.  Dalyviai apkeliaus už kelių šimtų metrų esantį  esantį Poškonių gatvinį kaimą, susipažins su  trobesių statymo ypatumais. Lankytojų centre, dalyviai turės galimybę prisiliesti prie unikalios praeities -rakandų, senų fotografijų, išsaugotos šimtametės  sąsparos ir kitų vertingų eksponatų istorijos ir nusitapys medinį namuką- magnetuką.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Edukacinė programa "Žirgininkystės paslaptys" skirta 1-12 kl. mokiniams. Tai unikali galimybė susipažinti su žirgais ir jų gyvenimu.
Išgirsite pasakojimą apie dvaro žirgų veisles, gyvenimo ypatumus, pamatysite, kaip žirgas ruošiami jodinėjimui. Galėsite pamaitinti žirgus savo atsivežtomis morkomis ar obuoliais. Kiekvienam dalyviui bus suteikta galimybė pašukuoti žirgą, padėti pabalnoti, nusifotografuoti ir gal net pasėdėti balne.


Velykinio margučio dekoravimas dekupažo technika

Dekupažas yra kūrybiška, dekoratyvi bei nesenstanti meno forma. Naudojant įvairias technikas galima sukurti išskirtinio grožio darbelius. Edukacijos metu vaikai sužinos kokie yra šios dekoravimo technikos būdai, kokios priemonės naudojamos. Šios jaukios ir kūrybiškos edukacijos metu ruošimės  krikščionių šventei – Velykoms. Dekupažo technika dekoruosime velykinį margutį, kuris yra vienas svarbiausių šios šventės atributų. Kviečiu kurti!

Pažinimo kompetencija; Komunikavimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


A. Baranausko ir A. Vienuolio-Žukausko memorialinis muziejus

Edukacinis užsiėmimas „Bitelė ratuota“ skirtas 1–4 klasių mokiniams. Šio užsiėmimo tikslas – supažindinti su bitininkyste ir žvakių liejimo tradicija Lietuvoje. Arklio muziejuje aukštaitiškoje sodyboje vykdomame užsiėmime edukatorė pristato XIX a. valstiečio buitį ir namų aplinką. Mokiniai sužino apie bičių šeimos narius, jų gaminamus produktus ir panaudojimą, aptaria žmonių ir bičių gyvenimo bendruomenėje panašumus ir skirtumus. Mažiesiems medžiaga pateikiama žaidimo forma, pasitelkiant pasakas, patarles, užduodant mįsles, aptariamos tradicijos. Pagal asmeninę patirtį, turimas žinias, mokiniai supažindinami su senaisiais namų apšvietimo būdais, pastarieji lyginami su dabartiniais. Atkreipiamas dėmesys į tai, kokie apšvietimo būdai yra šioje sodyboje, kur naudotos žvakės. Aptariama jų panaudojimas įvairiose bendruomenės ir šeimos šventėse. Aptariamos žvakių gamybos priemonės, medžiagos ir jų savybės. Pristatomi įrankiai ir priemonės: siūlai, ratas, vaškas, puodukas. Paruošiamas ratas, kaitinamas vaškas, atliekami bandomieji ir pavyzdiniai liejimai, gryčią pripildo sodrus vaško ir medaus aromatas. Išbandžius, kiekvienas lieja savo žvakę. Atliekant praktines užduotis, pradinių klasių mokiniams padedama, skiriamas didesnis individualus dėmesys, patariama kaip laikyti puoduką, kaip pilti vašką. Dirbama kruopščiai, atsakingai ir atidžiai. Kiekvienam suteikiama galimybė lieti vašką po keletą kartų, kol visi išlieja po vieną žvakę. Baigus darbą vyksta užsiėmimo ir įgytų žinių aptarimas, atsakoma į mokinių klausimus. Stengiamasi išsiaiškinti kas dalyviams buvo neaišku. Kalbamės apie žvakių pritaikymą šiais laikais. Įtvirtiname įgytas žinias. Galimas integruotas technologijų-pasaulio pažinimo-istorijos-etninės kultūros edukacinis užsiėmimas.


Edukacinio užsiėmimo metu dalyviai susipažins su Kauno heraldika, sužinos kaip per laiką keitėsi Kauno miesto herbas ir kas jame buvo vaizduojama - taip praplės savo kultūrinį akiratį, pagilinti savo istorines žinias apie Kauną, Mokiniai lavins pastabumą ir ugdys kritinį mąstymą lygindami herbus tarpusavyje, aiškindamiesi juose pažymėtų simbolių reikšmes, sužinos kokie vietovardžiai ir vandenvardžiai, o taip pat kokie lietuviški žodžiai yra susiję su kadaise Lietuvos giriose gyvenusiais taurais pavaizduotais ant senųjų Kauno miesto herbinių antspaudų. Sužinos koks šventasis yra Kauno globėjas ir kaip jis siejasi su dabartiniu miesto herbu. Praktinėje dalyje užsiėmimo dalyviai supažindinami su keramikos pagrindais, mokosi nulipdyti ir dekoruoti Kauno miesto herbą, kurį vėliau išsineš namo. Turime galimybę į šią ekskursiją pritaikyti asmenims su protine negalia - jos metu pateikiama mažiau informacijos, vartojamas paprastesnis žodynas, skiriama daugiau laiko užduočiai atlikti. Užsakant užsiėmimą asmenų su specialiaisiais poreikiais grupei, prašome apie grupės specifiką informuoti iš anksto. Svarbu: paslaugos teikimo vieta nepritaikyta asmenims su judėjimo negalia.


Barbora Radvilaitė – viena garsiausių Lietuvos Didžiosios Kunigaikštystės valdovių. Vilniaus katedra ir jos požemiai su šia karaliene susiję labiau, negu gali pasirodyti iš pirmo žvilgsnio. Senojoje Karalių koplyčioje įvyko slaptos Barboros Radvilaitės ir karaliaus Žygimanto Augusto vestuvės, po ankstyvos mirties valdovė atgulė kriptoje po koplyčios grindimis, vėliau buvo perlaidota, ir tris šimtus metų žmonės tegalėjo spėlioti, kur ilsisi jos palaikai. Moksleivius kviečiame iš arčiau susipažinti su legenda tapusios Barboros Radvilaitės istorija. Stabtelėsime katedroje, klaidžiosime požemių labirintais, pamatysime slaptą valdovų kriptą bei karalių mauzoliejų. Apie karalienės kasdienybę pasakosime rodydami atkurtus Barboros daiktus, skaitydami jos rašytus laiškus, aplankydami slaptųjų vedybų vietą – Karališkąją kolyčią, ir mauzoliejų, kur dabar ilsisi karalienės palaikai.


Edukacinė programa "Rugio šiaudo spindesys"

Edukacinės programos tikslas sudaryti palankias sąlygas tautinio paveldo produktų - šiaudinių girliandų, šiaudinių žvaigždžių, šiaudinių eglutės žaisliukų ir šiaudinių sodų rišimo tradicijų išsaugojimui, perėmimui ir populiarinimui. Edukacinės programos metu dalyviai supažindinami su senuoju šiaudinių sodų rišimo amatu, tradicijomis ir svarba mūsų kultūroje. Mokoma gaminti girliandą, saulutę arba šiaudinio sodo elementą - reketuką.


Medžiaginio maišelio dekoravimas. Dizainas (išvažiuojamoji)

Tekstilės dekoravimas, tai - įdomi patirtis, atsipalaidavimo būdas ir smagus laikas su klase - į kurią kviečiame ir Jus. Edukacinio užsiėmimo "Medžiaginio maišelio dekoravimas. Dizainas" metu supažindinama su audinių dekoravimu, bei suteikiama galimybė patiems viską išbandyti praktiškai. Pamokoje piešiama dažais, pagalbinėmis priemonėmis dekoruojama medžiaga ir kuriamas maišelio dizainas puoštas nuotaikingais personažais. Kūrybiniai rezultatai visada būna nenuspėjami, bet labai įdomūs. Po užsiėmimo kiekvienas namo parsineša širdžiai mielą darbelį, kuris džiugins ne vienerius metus. Dalyvauti gali kiekvienas nuoširdžiai to norintis. Net ir neturint piešimo, kompozicijos ar spalvų maišymo pagrindų, galima sukurti labai gražų darbelį, kuris bus ir daugkartinio panaudojimo, taip prisidedant prie gamtos saugojimo.


Stepo (tap dance) šokio edukacinė-koncertinė programa - Vienu ritmu

Stepo šokis paremtas ritmo pojūčiu, ugdymu bei vieningumo sukūrimu kiekvienam individualiai kuriant bendrą ritmą. Tai perkusinis šokis, kuris Lietuvoje dar nėra labai išplėtotas. Pažintis su šokiu leis praplėsti mokinių kultūrinį akiratį šokio meno srityje, įsigilinti į individualų bei bendrą ritmo kūrimą bei pojūtį, jo svarbą tiek meno sferoje, tiek asmeniniame gyvenime bei visuomenėje. Perkusinio šokio programa Vienu ritmu supažindina mokinius stepo šokiu, atspindinčiu amerikietiškos, airiškos, afrikietiškos kultūrų sintezės pagimdytą šokį, kur išryškėja harmoninga žmogaus kaip individualios asmenybės bei žmogaus - glaudžiai susijusio su kitais žmonėmis sąsaja bei kūrybos galimybės. Tai pasiekiama kiekvienam turint, atrandant, plėtojant savo individualų ritmą ir sujungiant jį į visus vienijantį bendrą ritmą. Pirmieji Lietuvoje stepo šokio profesionalai Funny Beat metalinėmis pakalomis kaustytais batais kuria ritmus, kurie gali skambėti tyloje, muzikoje ar tapti komunikacijos priemone su kitu žmogumi. Siekiama ne tik praplėsti mokinių kultūrinį išprusimą šokio srityje, bet ir lavinti ritmo suvokimą, pajautimą, skatinti suvokti savo individualų ritmą ir perprasti, kad kiekvienas individualus ritmas atranda savo vietą bendrystėje su kitais, taip sukuriant vieningą mūsų visų ritmą. Taigi per šokį išvedamos paralelės į žmogaus psichologinį būvį bei bendrystę vieni su kitais. Tai ir aktyvus dalyvių įsitraukimas į edukacines užduotis, pasakojimus, ir nuotaikinga koncertinė programa.

Tikslas - plėtoti mokinių kultūrinį sąmoningumą, supratimą bei raišką stepo šokio priemonėmis, skatinant kūrybiškumą, bendradarbiavimą, estetinį suvokimą bei fizinį aktyvumą.

Uždaviniai:
- puoselėti mokinių kultūrinį sąmoningumą, skatinti jų meninę amenybinę raišką,
- lavinti gebėjimą komunikuoti ritmo ir judesio forma, puoselėti šokio tradiciją,
- plėtoti mokinių kultūrinius, meninius patyrimus, leidžiant jiems išbandyti save kūrėjų, atlikėjų, stebėtojų ir vartotojų vaidmenyse.


KLIK galia: elgesio internete kultūra (Gyvai)

Viso pasaulio vaikai, prisijungiantys prie interneto, turi šansą naudotis geriausiomis  technologijų teikiamomis galimybėmis: skaitmeninėje erdvėje jie bendrauja, mokosi, kuria, pramogauja. Tam, kad visos šios veiklos juos AUGINTŲ plačiąja žodžio prasme, būtina ugdyti kultūringo bendravimo, sveiko naudojimosi technologijomis, kritinio mąstymo vartojant interneto turinį bei jį kuriant gebėjimus.
Vienas iš esminių įgūdžių šiame kelyje – kritinis mąstymas, be jo – nė iš vietos. Atskleidžiame, kaip gebėjimas virtualioje erdvėje elgtis išmaniai ir atsakingai ne tik apsaugo kiekvieną nuo nepageidaujamų patirčių internete, bet ir sudaro puikias sąlygas naudotis technologijų galimybėmis saviraiškai ir kūrybai. Visa tai aptariame pasitelkdami ir jaunimą įtraukiančius interneto kūrybos paveikslėlių – „memų“ pavyzdžius!


Kauno miesto savivaldybės Vinco Kudirkos viešoji biblioteka

„Bežodžių knygų magijos“ dalyviai sužinos daugiau apie pačias bežodes knygas, išgirs istoriją apie ypatingą salą, kurioje yra žinomiausia bežodžių knygų kolekcija ir patys skaitys šias knygas. Moksleiviai ne tik atras bežodžių knygų, turinčių galią sukurti netikėtumo efektą, paslaptis, bet ir pajus kūrybos jėgą bei atskleis savo kūrybiškumą. Išbandę keletą bežodžių knygų skaitymo technikų ir įkvėpti šios patirties, vaikai patys kurs mažo formato bežodes knygeles. Užsiėmimo pabaigoje refleksijos būdu dalyviai aptars savo patirtis ir įspūdžius. Užsiėmimas taip pat yra puiki priemonė mokymosi sunkumų patiriantiems bei kitakalbiams moksleiviams integruotis į bendrą klasės veiklą.


Edukacinis užsiėmimas „Cianotipija – mėlynųjų saulės atspaudų dirbtuvės“

Edukacinio užsiėmimo metu dalyviai supažindinami su alternatyviu fotografijų – cianotipijų kūrimo ir technologiniu procesu. Cianotipija, arba kitaip – mėlynieji saulės atspaudai – vienas pirmųjų fotografinio vaizdo gavimo būdų. Jo metu gaunamas įvairaus tamsumo mėlynas atspaudas. Užsiėmimo metu bus mokomasi pagrindinių cianotipijos technikos žingsnių, trumpai supažindiama su jos istorija ir panaudojimo galimybėmis. Šio užsiėmimo metu vaikams susiejami gamtos mokslų - fizikos, chemijos, biologijos - dalykai su menine kūrybine veikla. Kiekvienas dalyvis išsineša savo susikurtą cianotipiją ž mėlyną atviruką. Užsiėmimas rengiamas esant pakankamam kiekiui dienos šviesos. Jei oro sąlygos užsakymo dieną netinkamos, dalyviams siūlomos kitokios alternatyvos - mėlynų grafikos atspaudų dirbtuvės, tačiau supažindinama ir su teorine cianotipijų kūrimo dalimi.


Pažink pasaulio instrumentus. Instrumentai, įtraukti į UNESCO nematerialaus paveldo sąrašą (1-4 kl.)

Muzikos instrumentai gali būti kartais kaip žmonės: gali augti, populiarėti arba išnykti. Kad ypatingą kultūrinę muziką ir instrumentus puoselėtume ir saugotume, jie yra įtraukiami į UNESCO nematerialaus paveldo sąrašą. Saulius Petreikis, populiarus Lietuvos multiinstrumentininkas, yra sukaupęs senovinių instrumentų kolekciją, išmano skirtingas muzikavimo tradicijas ir net dainavimo technikų ypatybes. Norima mokiniams pristatyti šią muzikinę kultūrinę programą, kad primintų tiek mokiniams, tiek mokytojams, kokie instrumentai yra nykstančios rūšies, kodėl gali išnykti ir kaip juos galime išsaugoti.


Skambantis kinas, arba kaip gimsta garsai kine?

Kuriant įvairiausius filmus ne mažiau svarbią vietą užima ir garsai. Tai gali būti personažų dialogai, garso efektai (triukšmai) ir, žinoma, muzika. Garsinė plotmė kine padeda lengviau sekti ir suprasti besivystantį veiksmą, sukurti ir išlaikyti tam tikrą emocinę atmosferą - pasakoti istoriją būtent mūsų ausims sustiprinant vizualinį efektą. Tačiau žiūrint filmą garsai nebūtinai bus iš tų šaltinių, kuriuos matome ekrane, ir tikrai ne visi garsai yra užfiksuojami filmavimo metu - tad ne tik muzika ar kiti efektai yra įrašomi ar kuriami atskirai studijoje. Edukacija atskleis įdomias kino industrijos paslaptis, kur didžiausias dėmesys bus skiriamas būtent kino garsams: jų ypatybėms, kūrimui, įrašymui bei pritaikymui įvairiems filmams.

EDUKACIJOS TIKSLAS:
Atskleisti kino garsinės plotmės kūrybinę, techninę, meninę bei kultūrinę svarbą išskiriant kino garso elementus bei jų kūrimo / panaudojimo metodus.
UŽDAVINIAI:
Atskleisti kino garsų plotmę ne tik kaip integralią kino industrijos dalį, bet kaip ir meno formą, savitą kultūrą bei kūrybinę terpę;
Supažindinti su kino garsinės plotmės pagrindiniais elementais, jų svarba ir reikšmėmis;
Atskleisti esminių kino garsų (dialogo, garso efektų ir muzikos) kūrimo ir panaudojimo bei pritaikymo filmui specifiką;
Supažindinti su galimomis profesijomis / funkcijomis, kurios yra itin svarbios kino industrijoje siekiant sukurti kokybišką (ir efektingą) garsinį patyrimą filmo žiūrovui;
Ugdyti analitinį mąstymą filmų peržiūrų metu;
Skatinti tolimesnį susidomėjimą ir savarankišką žinių gilinimą.


Teatralizuota ekskursija „Užkulisių paslaptys“

„Užkulisių paslaptys“ – tai teatralizuota ekskursija teatre, kurios tikslas – atskleisti paslaptingą teatro pasaulį, supažindinti su teatro struktūra, spektaklio kūrimo procesu ir suteikti galimybę moksleiviams patiems išbandyti kai kuriuos aktoriaus amplua. Edukacinės programos dalyviai turi galimybę klausti juos dominančių klausimų, gilinti žinias apie teatro atsiradimą Panevėžyje ir jo dabartį. Dalyviai sužino apie teatre veikiančias tarnybas, kurios nėra matomos spektaklio metu, aplanko vietas, kurios paprastai nėra prieinamos žiūrovams. Teatralizuota ekskursija lavina vaizduotę ir ugdo teatro meno supratimą. Ekskursijos teatre metu trumpai papasakojama, kas yra teatras, kaip gimsta spektaklis, kokių profesijų žmonės dirba teatre, kokie yra jų darbo ypatumai. Aplankomos teatro scenos, supažindinama su elgesio jose taisyklėmis, užkulisiais, dekoracijų sandėliu, rekvizito kambariu, grimo kambariu, kostiumų sandėliu. Tokios pažinties su teatru metu vaikai sužino, kodėl šis teatras vienintelis Lietuvoje pavadintas asmens vardu, apsilankoma Juozo Miltinio darbo kabinete ir vaikai supažindinami su šia spalvinga asmenybe, kuri Lietuvos teatro raidai darė didelę įtaką. Ekskursiją vainikuoja galimybė pasimatuoti teatro kostiumus ir nusifotografuoti.


Kartais naujų formų paieškos įprastoms pamokoms gali atrodyti kaip nemenkas iššūkis. Ką daryti, kad jos būtų įdomios, naudingos ir nenuobodžios? Mes Jums siūlome PAMOKĄ SU MUZIEJININKU, kuris rašytojo gyvenimą ir kūrybą žino iki smulkiausių detalių. Išgirsti įdomių ir negirdėtų faktų, pamatyti muziejų eksponatų, susipažinti su JONU MAČIULIU-MAIRONIU, JUOZU GRUŠU, BALIU SRUOGA, JUOZU TUMU-VAIŽGANTU arba SALOMĖJA NĖRIMI artimiau galite mūsų pamokose, vykstančiose ne klasėse, o muziejų erdvėse. Apie Jūsų pasirinktą rašytoją muziejininkai paruošę 45 minučių pasakojimą, kurį pagyvina vaizdinė medžiaga ir išskirtinė galimybė pamatyti muziejaus eksponatus, o tada – pokalbis su smalsaujančiais moksleiviais ir apsilankymas gyvenamuosiuose rašytojo kambariuose. Bus tikrai smagu – nepraleiskite unikalios progos!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Kūrybinė edukacija “Taškas prie taško”

Ar norėtumėte išmokti naujos kūrybos technikos ir sužinoti, ką jūsų kūrinys gali papasakoti apie jus? Kviečiame į unikalią kultūrinę-kūrybinę edukaciją „Taškas prie taško“!
Taškas – paprasčiausias, bet  giliausias simbolis. Jis dažnai reiškia pradžią, vienybę, begalybę, tikslą, centrą. Taškuojant, tveriant unikalią taškų kompoziciją, sukuriamos sudėtingos struktūros, kurios atspindi tvarką, harmoniją ir simetriją, o tai kuriančiajam teikia estetinį pasitenkinimą bei emocinę pusiausvyrą. Taškavimo procesas ypatingas - jo metu vyksta gilus susitelkimas į save, "čia ir dabar" patyrimas, produktyvi, intuicijos vedama raiška, emocinė savireguliacija.
Ši edukacija padeda ugdyti kūrybiškumą, stiprina kūrybiško problemų sprendimo kompetenciją, suteikia vertingų pažinimo bei pusiausvyros susigrąžinimo įgūdžių, ugdo kantrybę ir dėmesingumą. Kūryba taškais, ypač taškuojant mandalas ir simetriškus ornamentus, yra pozityvius pojūčius bei estetinį pasitenkinimą teikianti kūrybos forma, kuriai būdingas meditatyvus, raminantis poveikis.
Edukacija susideda iš 3 dalių:
1. Teorinė dalis: sužinosite apie taško simboliką, taškavimo technikos istoriją ir jos svarbą įvairiose pasaulio kultūrose, įskaitant ir baltiškąją. Pasakosime apie Australijos aborigenų meną, Bizantijos mozaikas, islamiškus raštus, baltų ornamentus ir šiuolaikinius menininkus, tokius kaip Yayoi Kusama ir Damien Hirst.
2. Praktinė dalis: išmoksite naudotis taškavimo įrankiais, sužinosite, kokios yra taškavimo technikos subtilybės. Kursite savo unikalias taškų kompozicijas.
3. Refleksijos dalis: apmąstysite savo kūrybinį patyrimą ir dalinsitės įžvalgomis apie sukurtus vaizdinius bei emocines patirtis, gausite edukatorės grįžtamąjį ryšį. Šis etapas reikšmingas savižinai.
Visos priemonės bus suteiktos edukacijos vietoje. Edukaciją veda taškavimo techniką įvaldžiusi profesionali dailininkė ir dailės terapeutė Vaida Virbalaitė.
Sukurkite savo taškuotą šedevrą!


Lino kančia (arba nuo sėklelės iki drobelės)

Lankytojus pasitinka muziejininkė ir pradeda pažintį su ekspozicijoje esančiais daiktais ir padargais, kurie naudojami linų auginimui bei apdirbimui. Po to, edukacijos dalyviai žiūri filmą, kaip linai nuraunami, rišami į pėdus, nukaršiami. Žinių įtvirtinimui vaikai suskirstomi į komandas, kurios tarpusavyje rungtyniauja viktorinose, praktinėse užduotyse.


Edukacinė paskaita „Lietuvos etnografiniai regionai“ (nuotolinė paskaita)

Etnografinis regionas – istoriškai susiformavusi teritorijos dalis, kurioje išlaikyta savita tarmė, tradicijos ir papročiai, integruotas baltų genčių palikimas. Šis palikimas iki mūsų laikų išliko kaip materialusis ir nematerialusis paveldas, pasireiškiantis ir labiausiai atpažįstamas pagal tokius savitumo raiškos požymius: tarmę, tautosaką, muzikinį folklorą, tautinį drabužį, architektūrą, papročius, tautodailę ir tradicinius dirbinius, kulinarinį paveldą.
Lietuvoje šiuo metu paprastai išskiriami penki etnografiniai regionai, pasižymintys istoriškai susiformavusiais kultūriniais ypatumais: Aukštaitija, Dzūkija, Mažoji Lietuva, Suvalkija ir Žemaitija.
Nuotolinės paskaitos metu Zoom platformos pagalba aptarsime kiekvieną regioną pagal jo tapatumo požymius: tarmę, muzikinį folklorą, tautinį drabužį, architektūrą, papročius, tautodailę ir tradicinius dirbinius, kulinarinį paveldą. Gilesniam įspūdžiui susidaryti regionų ribų ieškosime Lietuvos žemėlapyje, klausysime skirtingų tarmių ir dainų, o paskaitos pabaigoje žinias užtvirtinsime žaisdami Kahoot viktoriną.